Diari Oficial de la Generalitat Valenciana


Sumari del DOGV 6532, del 31-05-2011 (2011/6103)

ORDE 36/2011, de 23 de maig, de la Conselleria d'Educació, per la qual es convoquen diferents tipus de beques i d'ajudes per al foment de la investigació científica i el desenrotllament tecnològic a la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6532

Data del DOGV
:   31-05-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/6103


Data del document
:   23-05-2011

Organisme emissor
:   Conselleria d'Educació

Tipus de document
:   Ordre

Anàlisi jurídica

ORDE 36/2011, de 23 de maig, de la Conselleria d'Educació, per la qual es convoquen diferents tipus de beques i d'ajudes per al foment de la investigació científica i el desenrotllament tecnològic a la Comunitat Valenciana. [2011/6103]  
L'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, i reformat per la Llei Orgànica 1/2006, ha establit en l'article 52.2 que la Generalitat establirà el seu propi sistema de ciència i tecnologia, promovent la seua articulació i la cooperació entre els seus agents a fi de fomentar el desenrotllament tecnològic i la innovació per a donar suport al progrés i la competitivitat empresarial de la Comunitat Valenciana. Per això, l'article 79.1 establix que la Generalitat promourà la cooperació entre els agents públics i privats que constituïxen el sistema valencià d'investigació, desenrotllament i innovació.  
El progrés econòmic, científic i tecnològic de les últimes dècades ha establit amb claredat que la generació de riquesa i de benestar social es vincula inexorablement a la capacitat de generar coneixement a través de la investigació de qualitat i de convertir-lo en tecnologia i utilitats per a transferir-lo eficaçment al teixit productiu, fomentant la utilització dels instruments necessaris per a garantir la seguretat en l'ús dels resultats obtinguts.  
Per això, les Corts Valencianes han aprovat la Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenrotllament Tecnològic, un instrument efectiu per a l'increment dels estàndards d'investigació pròpia, per a la incorporació i la formació d'investigadors en les institucions de la Comunitat Valenciana i per a la formació d'investigadors atrets pels centres d'I+D+I de l'empresa. Este nou marc normatiu està orientat perquè es creen les condicions adequades per a aconseguir nous i ambiciosos objectius d'investigació, perquè contribuïsquen al progrés científic, industrial, econòmic i social de la Comunitat Valenciana.  
  
La coordinació de les distintes posicions estratègiques, junt amb els principis sobre els quals s'instrumenta la llei, permetrà realitzar els progressos necessaris que permeta incorporar, amb garantia d'èxit la Comunitat Valenciana en l'espai europeu d'investigació (EEI). La mundialització de la investigació i la tecnologia fan que l'espai europeu d'investigació es constituïsca en pedra angular d'una societat europea del coneixement, i que es convertisca en referència clau per a les polítiques d'investigació a Europa. Estes polítiques hauran de posseir unes característiques comunes d'ineludible compliment: potenciar la lliure circulació d'investigadors, infraestructures de categoria mundial, així com el foment d'institucions d'investigació excel·lent que desenrotllen una labor efectiva de cooperació entre els sectors públics i privats, que formen comunitats virtuals d'investigació, especialitzades en àmbits interdisciplinaris que puguen atraure massa crítica de recursos humans i financers.  
El Pla General Estratègic de Ciència i Tecnologia de la Comunitat Valenciana comprén les activitats en matèria d'investigació científica i desenrotllament tecnològic a desenrotllar per la Generalitat i els organismes que en depenen, així com per aquells altres organismes i entitats, públics i privats, ubicats a la Comunitat Valenciana. Així mateix, definix els objectius que ha d'aconseguir el sector públic i aquells que, mitjançant un acord, ha de complir el sector privat, el qual serà adequadament incentivat per a aconseguir la seua plena incorporació a la societat del coneixement.  
D'acord amb això, el programa 542.50, Innovació, Transferència i Suport a Infraestructures, que s'inclou en els pressupostos de la Generalitat per a cada exercici, establix i dota un sistema d'ajudes a la investigació els objectius bàsics del qual són els exposats anteriorment.   
La Llei 3/2010, de 5 de maig, de la Generalitat, d'Administració Electrònica de la Comunitat Valenciana; el Decret 96/1998, de 6 de juliol, del Consell, pel qual es regula l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'administració de la Generalitat; el Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut de l'Ens Prestador de Certificació Electrònica de la Comunitat Valenciana; el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat, i el Decret 165/2010, de 8 d'octubre, del Consell pel qual s'establixen mesures de simplificació i reducció de càrregues administratives en els procediments gestionats per l'administració de la Generalitat i el seu sector públic establixen, que regulen la utilització de mitjans telemàtics en les actuacions administratives, i preveuen expressament les ajudes que es convoquen en esta orde com a procediments i tràmits susceptibles de la tramitació a través del Registre Telemàtic de la Generalitat.  
Per tot això, fent ús de les atribucions que em conferixen l'article 28 de la Llei 5/1983, de 30 de desembre, de la Generalitat, del Consell, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, vista la proposta del director general de Política Científica, de data 28 d'abril de 2011, i de conformitat amb esta  
  
  
ORDENE  
  
Primer  
Es convoquen les beques i ajudes que a continuació es consignen, i s'aproven les bases per les quals es regirà la seua concessió, que s'inclouen com a annexos de la present orde:  
  
1) Normes generals de procediment d'aplicació a tots els annexos de la present orde (annex I)  
2) Programa VALi+d per a investigadors en formació (annex II)  
3) Renovació de les ajudes per a la formació de personal investigador de caràcter predoctoral (annex III)  
4) Beques per a estades de becaris i contractats predoctorals en centres d'investigació fora de la Comunitat Valenciana (annex IV)  
5) Beques per a la formació de personal investigador en organismes d'investigació de la Comunitat Valenciana, dins del programa Santiago Grisolía (annex V)  
6) Beques per al suport a la formació de personal investigador (annex VI)  
7) Programa VALi+d per a investigadors en fase postdoctoral (annex VII)  
8) Ajudes per a donar suport a la contractació de personal investigador doctor per part d'organismes d'investigació (annex VIII)  
9) Beques per a estades en centres d'investigació radicats fora de la Comunitat Valenciana, dirigides a personal investigador doctor dels organismes d'investigació (annex IX)  
10) Ajudes per a la realització de projectes d'I+D per a grups d'investigació emergents (annex X)  
11) Ajudes per a grups d'investigació de qualitat contrastada (annex XI)  
12) Programa Prometeu per a grups d'investigació d'excel·lència (annex XII)  
13) Ajudes per a l'organització i difusió de congressos, jornades i reunions de caràcter científic, tecnològic, humanístic o artístic (annex XIII)  
14) Ajudes per a la promoció de la investigació dels parcs científics de les universitats (annex XIV)  
15) Ajudes per a estades de personal investigador en empreses de la Comunitat Valenciana (annex XV)  
16) Ajudes a grups d'investigació per a la constitució i l'acreditació de les xarxes d'excel·lència ISIC (Instituts Superiors d'Investigació Cooperativa) (annex XVI).  
  
Segon  
Esta convocatòria recull accions a desenrotllar durant l'any 2012, sense perjuí del que es disposa en el segon paràgraf de la base 5 de l'annex I. Les concessions estaran condicionades a l'existència de crèdit adequat i suficient per a això en els pressupostos de la Generalitat per a l'any 2012. La convocatòria es finançarà amb càrrec a les línies T4015, i T7407 del programa pressupostari 542.50 Investigació, Transferència Tecnològica i Suport a Infraestructures, del pressupost de despeses de la Generalitat. Així mateix, esta convocatòria podrà ser cofinançada amb fons FEDER de la Unió Europea, i en este cas, les accions cofinançades figuraran en la llista pública prevista en l'article 7, apartat 2, lletra d, del Reglament (CE) 1828/2006, de la Comissió de 8, de desembre de 2006.  
En compliment del que preveu l'article 47.11 del Decret Legislatiu de 26 de juny de 1991, del Govern Valencià, pel qual s'aprova el text refós de la Llei d'hisenda pública de la Generalitat Valenciana, i d'acord amb el que establisca la Llei de Pressupostos de la Generalitat per a l'any 2012, per resolució de la Conselleria d'Educació es donarà publicitat a l'import global màxim destinat a la concessió de les ajudes previstes en la present disposició.  
  
El pagament anticipat serà possible si la Llei de Pressupostos de la Generalitat per a l'any 2012 així ho establix.  
Durant l'any 2011, tan sols es podrà arribar al moment procedimental anterior al de resolució de concessió.  
  
DISPOSICIÓ ADDICIONAL  
  
S'ha aplicat el que disposa el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Les ajudes que es convoquen en la present orde no estan subjectes a l'article 107.1 del Tractat de Funcionament de la Unió Europea, pel seu caràcter, per tractar-se d'activitats primàries dels organismes d'investigació, i per anar dirigides a un col·lectiu que no complix el requisit de l'avantatge econòmic per a una empresa, per la qual cosa no es produïx falsejament de la competència que afecte els intercanvis comercials entre els estats membres.  
  
  
DISPOSICIONS FINALS  
  
Primera  
Es faculta el director general de Política Científica perquè dicte les resolucions necessàries per a l'aplicació, desplegament i interpretació de la present orde, i es delega en ell la facultat per a resoldre la concessió o denegació de les beques i ajudes a què es referix esta convocatòria, l'autorització i disposició del crèdit, i la formulació de propostes del seu pagament, i la resta d'actes de gestió comptable per a l'execució de la resolució.  
  
Segona  
La present orde produirà efectes des de l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei 30/1992, de 26 de novembre, modificada per Llei 4/1999, de Règim Jurídic de les Administracions Públiques i del Procediment Administratiu Comú, d'ara en avant LRJPAC, i 10 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present orde, que posa fi a la via administrativa, es podrà recórrer potestativament en reposició o bé es podrà plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de ser publicada.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.  
  
València, 23 de maig de 2011  
  
El conseller d'Educació,  
ALEJANDRO FONT DE MORA TURÓN  
  
  
ANNEX I  
  
Normes generals de procediment d'aplicació   
a tots els annexos de la present orde  
  
  
Base 1. Objecte i àmbit de la convocatòria  
L'objecte de la present convocatòria és regular el procediment de concessió, en règim de publicitat, objectivitat i concurrència competitiva, dels diferents tipus de beques i d'ajudes que s'especifiquen en els annexos corresponents.  
  
Base 2. Sol·licituds   
1. Els models d'impresos normalitzats (sol·licituds i la resta de documentació) estaran disponibles en la següent adreça d'Internet: http://www.edu.gva.es.  
2. Les sol·licituds s'adequaran als models normalitzats i s'ompliran utilitzant els mitjans telemàtics facilitats pels servidors d'informació de la Conselleria d'Educació. Les persones sol·licitants que no utilitzen la firma electrònica avançada hauran d'imprimir les pàgines preceptives resultants de l'ús de mitjans telemàtics i les presentaran, una vegada omplides amb les corresponents firmes originals, als llocs assenyalats en cada un dels annexos.  
En cas que els sol·licitants opten per presentar la seua sol·licitud en una oficina de correus d'Espanya, ho faran en sobre obert perquè cada imprés siga datat i segellat per separat pel personal de correus abans de ser certificat.  
3. La presentació de la sol·licitud comportarà l'autorització de l'òrgan gestor per a comprovar la identitat, el domicili i residència, així com demanar els certificats a emetre per l'Agència Estatal d'Administració Tributària, per la Tresoreria General de la Seguretat Social i per la Conselleria d'Economia, Hisenda i Ocupació, que acrediten el compliment per la persona sol·licitant de les seues obligacions tributàries i amb la Seguretat Social, en els termes establits en l'article 22.4 del Reglament de la Llei General de Subvencions, aprovat per Reial Decret 887/2006, de 21 de juliol. No obstant això, els qui sol·liciten estes ajudes i beques podran acreditar directament el compliment de les mencionades obligacions per mitjà de l'aportació de les certificacions corresponents. Estan exonerades d'esta obligació les beques o ajudes d'esta convocatòria destinades expressament a finançar estudis, quan siguen percebudes directament per les persones individuals beneficiàries.  
  
4. A la sol·licitud s'adjuntarà la documentació següent, a més de l'exigida en cada annex concret:   
a) La declaració responsable de no estar incursos en les prohibicions previstes en l'article 13 de la Llei 38/2003, General de Subvencions.  
  
b) En cas d'entitats privades, llevat que la documentació ja es trobe en poder de l'administració actuant, l'imprés de sol·licitud s'acompanyarà de còpia dels estatuts o documentació acreditativa de la constitució de l'entitat sol·licitant, i còpia del document acreditatiu de la representació legal de la persona que dóna conformitat a la sol·licitud en nom de l'entitat sol·licitant. D'altra banda, estes entitats hauran d'acreditar el compliment de la normativa sobre integració laboral de persones amb discapacitat o, si és el cas, l'exempció de la dita obligació, segons el que preveu l'article 7 de la Llei 11/2003, de 10 d'abril, sobre l'Estatut de les Persones amb Discapacitat.  
  
- Si alguna documentació s'aporta per a un annex d'esta convocatòria i és necessària per a un altre dels annexos, la persona sol·licitant haurà d'indicar en quina convocatòria l'aporta.   
5. En totes les convocatòries, excepte la prevista en l'annex IV, les sol·licituds hauran de dur la firma del representant legal de l'entitat i de l'investigador o investigadora responsable del projecte. En cas de presentació telemàtica de sol·licituds, la firma de la persona que exercisca la representació legal de l'entitat s'acreditarà per mitjà de la relació firmada de totes les propostes que l'òrgan d'investigació presente.   
  
6. Només s'admetrà una sol·licitud per persona o investigador principal (en cas que la beneficiària siga una entitat o persona jurídica) per a cada una de les ajudes i beques establides en els annexos de la present orde, llevat que en estes s'especifique una altra cosa.  
7. La documentació de les sol·licituds desestimades o denegades podrà ser retirada per les persones interessades en el termini de tres mesos a partir de la publicació de la resolució de concessió d'ajudes en la pàgina web de la Conselleria d'Educació; passat el termini, aquelles sol·licituds que no hagen sigut recollides podran ser destruïdes d'acord amb la regulació de conservació i eliminació de patrimoni documental.  
  
  
Base 3. Requisits de la convocatòria  
Els requisits establits en la convocatòria, llevat que en els seus annexos específics s'establisca el contrari, s'hauran de complir a l'acabament del termini de presentació de sol·licituds.   
  
Base 4. Termini de presentació  
El termini de presentació de sol·licituds està regulat en cada un dels annexos de la present convocatòria.   
  
Base 5. Ajudes i beques  
La finalitat de les ajudes i beques d'esta convocatòria és la formació, com a part de l'educació, per a aconseguir més personal i millor qualificat, i constiuïx una de les activitats primàries dels organismes d'investigació definides com a de caràcter no econòmic, segons establix l'article 3.1.1. del Marc Comunitari sobre Ajudes Estatals d'Investigació i Desenrotllament i Innovació.  
Les ajudes i beques d'esta convocatòria s'emmarquen dins dels programes desenrotllats pel Pla General Estratègic de Ciència i Tecnologia de la Comunitat Valenciana (2010-2015) tenint, per tant, abast plurianual en els annexos II, VII, XII i XVI. La concessió d'estes ajudes i beques queda condicionada a l'existència de crèdit adequat i suficient en els pressupostos de la Generalitat de les anualitats corresponents.  
  
  
Base 6. Projectes  
Els projectes d'esta convocatòria estan en el context del Marc Comunitari sobre Ajudes Estatals d'Investigació i Desenrotllament i Innovació. Els projectes d'investigació han de referir-se a les activitats primàries dels organismes d'investigació sol·licitants, tant a la formació de més personal i millor qualificat com a la realització de projectes d'I+D independent per a la millora del coneixement. Se n'exclou la realització de projectes d'investigació sota contracte de tercer.  
  
  
Base 7. Instrucció del procediment  
1. L'òrgan encarregat de la instrucció del procediment serà l'Àrea d'Ordenació Científica i Investigació que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució.  
  
2. Si la documentació aportada està incompleta o presenta errors esmenables es requerirà, en el servidor d'informació de la Conselleria d'Educació (http://www.edu.gva.es), o per qualsevol mitjà que permeta tindre constància que l'interessat l'ha rebuda, les entitats o persones sol·licitants perquè, en el termini de 10 dies, esmenen la falta o adjunten els documents preceptius, amb advertència que si no ho fan així, es considerarà que desistixen de la seua sol·licitud, d'acord amb el que establix l'article 71 de la LRJPAC i amb els efectes previstos en l'article 42.1 de l'esmentada llei. Addicionalment, també podrà comunicar-se la dita incidència per correu electrònic. Durant el període d'esmena no es podran reformular les sol·licituds presentades.   
  
3. Les ajudes regulades en la present orde s'atorgaran en règim de concurrència competitiva i, per això, en virtut del que preveu l'article 59.6.b) de la Llei 30/1992, de 26 de novembre, les notificacions es realitzaran per mitjà de la publicació en la pàgina web de la Conselleria d'Educació (http://www.edu.gva.es), i tindrà tots els efectes de notificació realitzada.  
4. Les ajudes i beques objecte de regulació en esta orde no establiran cap vinculació, laboral o administrativa entre les persones beneficiàries i la Generalitat.  
  
  
Base 8. Avaluació  
Quan la naturalesa de les ajudes ho requerisca, la Direcció General de Política Científica podrà demanar l'assessorament de l'Agència Valenciana d'Avaluació i Prospectiva (AVAP), de l'Agència Nacional d'Avaluació i Prospectiva (ANAP) i de persones expertes designades pel director general de Política Científica.  
D'acord amb l'article 22 de la Llei 38/2003, de 17 de novembre, General de Subvencions, una comissió avaluadora composta pel cap de l'Àrea d'Ordenació Científica i Investigació, el cap del Servici de Programes d'Investigació i el cap del Servici de Gestió de la Investigació, elevarà a través de l'òrgan instructor la corresponent proposta de resolució al director general de Política Científica, en el termini màxim de quinze dies des de la seua constitució.  
  
Només la documentació aportada en la sol·licitud inicial serà remesa per a avaluació.  
  
Base 9. Selecció i resolució  
1. En les convocatòries previstes en els annexos X, XI, XII, XIII XIV, i XVI s'aplicarà el que disposa l'article 27 de la Llei 38/2003, General de Subvencions: quan l'import de la proposta de resolució provisional siga inferior a la que figura en la sol·licitud presentada, s'instarà la persona beneficiària a reformular la seua sol·licitud per a ajustar els compromisos i les condicions a la subvenció atorgable. La reformulació haurà de realitzar-se en el termini màxim de deu dies des de la notificació de la proposta de resolució provisional. Si la persona beneficiària no realitza la reformulació en el termini assenyalat, es considerarà que desistix de la seua sol·licitud de subvenció.  
2. Vista la proposta formulada per l'òrgan col·legiat previst en la base 8, la concessió o denegació de les ajudes s'acordarà per resolució del director general de Política Científica, per delegació del conseller d'Educació. La resolució del procediment es notificarà a les persones interessades d'acord amb el que preveuen l'article 58 i següents de la LRJPAC i la Llei 3/2010, de 5 de maig, de la Generalitat, d'Administració Electrònica de la Comunitat Valenciana, per mitjà de la publicació en la pàgina web abans mencionada. Esta publicació substituirà la notificació de conformitat amb el que preveu l'article 59.6.b) de la mencionada Llei 30/1992. A l'efecte del que disposa l'article 18 de la Llei General de Subvencions, la resolució es publicarà també en el Diari Oficial de la Comunitat Valenciana.  
3. El termini màxim per a resoldre les sol·licituds presentades i per a la concessió de les ajudes que s'establixen en la present convocatòria serà de sis mesos a partir de la data de finalització del termini de presentació de sol·licituds. El còmput d'este termini serà interromput durant el termini requerit per a l'esmena i millora de sol·licitud per la persona interessada. Transcorregut el dit termini sense que haja recaigut una resolució, es considerarà desestimada la sol·licitud de concessió d'ajuda, en els termes que preveu l'article 44 de LRJPAC.  
4. L'import de les beques i ajudes regulades en esta orde en cap cas podrà ser d'una quantia tal que, aïlladament o en concurrència amb subvencions i ajudes atorgades per altres administracions o ens públics o privats, de qualsevol nacionalitat, supere el cost de l'activitat que ha de desenrotllar la persona beneficiària. En este cas, quan la subvenció principal siga la de la Generalitat, correspondrà el reintegrament de l'excés obtingut sobre el cost de l'activitat exercida.  
  
Base 10. Obligacions de les persones beneficiàries  
1. Les persones beneficiàries estan subjectes a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, General de Subvencions.  
2. Les persones beneficiàries estan obligades a realitzar les activitats subvencionades en els termes de la resolució de concessió, i a justificar la seua realització en els terminis establits.  
3. En particular, les persones beneficiàries estan obligades a:  
a) Realitzar l'activitat que fonamente la concessió de la subvenció en les dates compreses entre l'1 de gener i el 31 de desembre de 2012, llevat que s'establisca un termini diferent en l'annex que regula la convocatòria. Qualsevol canvi que s'introduïsca en les condicions de realització de l'activitat haurà de ser comunicat a la Direcció General de Política Científica, per a autoritzar-lo o denegar-lo, si és procedent.  
b) Acreditar, davant de la Direcció General de Política Científica, la realització de l'activitat o l'adopció del comportament, i també el compliment dels requisits i les condicions que determinen la concessió o gaudi de l'ajuda.  
c) Facilitar les actuacions de control financer que corresponen a la Intervenció General de la Generalitat i altres òrgans de control de les institucions autonòmiques, en relació amb les subvencions concedides.   
  
d) Comunicar a la Direcció General de Política Científica l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, així com la utilització de fons propis, a l'efecte del que disposa l'article 30.4 de la Llei General de Subvencions.  
e) Reintegrar, quan corresponga, segons el que preveu l'article 37 de la Llei 38/2003, de 17 de novembre, General de Subvencions, i en el termini legalment establit, els imports corresponents a les ajudes concedides, i remetre una còpia del document acreditatiu del reintegrament a la Direcció General de Política Científica. En este últim cas, el reintegrament identificarà necessàriament, amb claredat, l'entitat beneficiària i la denominació de la infraestructura o projecte per al qual es va atorgar l'ajuda. De conformitat amb el que disposa l'article 13.2.g de la Llei 38/2003, General de Subvencions, no podran obtindre la condició de persones beneficiàries d'estes ajudes les entitats que no es troben al corrent en el pagament d'obligacions per reintegrament de subvencions.  
  
f) Quan les entitats beneficiàries hagen d'aportar, d'acord amb el que s'ha establit en l'article 47 bis del text refós de la Llei d'hisenda pública de la Generalitat, garanties per a la bestreta de subvencions, la garantia consistirà en aval bancari per un import igual a la quantitat anticipada, incrementada en l'1% d'esta.  
g) Fer constar en les memòries anuals que es redacten, així com en els treballs i activitats realitzats, el patrocini de la Generalitat i, si és el cas, dels fons FEDER de la Unió Europea.  
h) Realitzar una declaració responsable de no estar incursos en les prohibicions previstes en l'article 13 de la Llei 38/2003, General de Subvencions.  
i) Destinar els béns al fi concret per al qual es va concedir la subvenció durant un període no inferior a 5 anys en el cas de béns inscriptibles en un registre públic, ni a 2 anys per a la resta de béns inventariables.  
  
j) Les entitats beneficiàries hauran de realitzar les operacions necessàries per a distingir els costos i el finançament de les activitats no econòmiques, que es financen a través d'esta convocatòria, d'aquelles que sí que tenen un caràcter econòmic.  
k) Difondre els resultats de les investigacions objecte de subvenció.  
l) La resolució d'adjudicació suposa l'acceptació expressa per part dels beneficiaris de les ajudes i beques a ser inclosos en la llista pública que es recull en l'article 7, apartat 2 lletra d del Reglament (CE) 1828/2006, de la Comissió de 8 de desembre de 2006.   
  
Base 11. Despeses subvencionables  
Les ajudes i beques previstes en esta convocatòria tindran caràcter de subvenció i compliran el que disposa l'article 31 de la Llei 38/2003, de 17 de novembre, General de Subvencions. En cap cas seran subvencionables les despeses excloses en este article. En este sentit, els tributs són despeses subvencionables quan la persona beneficiària de la subvenció els abona efectivament. En cap cas es consideren despeses subvencionables els impostos indirectes quan siguen susceptibles de recuperació o compensació, ni els impostos personals sobre la renda.  
  
  
Base 12. Seguiment i control de les actuacions  
1. El director general de Política Científica establirà els procediments adequats per a això, i designarà, si és el cas, els òrgans, comissions o persones expertes que considere necessaris per a realitzar les oportunes actuacions de seguiment i comprovació de l'aplicació de l'ajuda.  
2. Tota alteració de les condicions tingudes en compte per a la concessió, o, si és el cas, l'obtenció després de la presentació de la sol·licitud d'altres ajudes públiques o privades que, en el seu conjunt, superen el cost de l'activitat, podran donar lloc a la modificació de la resolució de concessió o minoració de la subvenció concedida.   
3. L'incompliment total o parcial dels requisits i obligacions establits en la present orde i la resta de normes aplicables, així com de les condicions que, si és el cas, s'establisquen en la corresponent resolució de concessió comportarà, amb l'audiència prèvia a la persona interessada:  
a) Deixar sense efecte la subvenció concedida o minorar-la, en cas d'incompliment parcial de l'actuació o justificació per quanties inferiors.  
b) En cas que s'haja produït el cobrament anticipat, reintegrament total o parcial de l'ajuda concedida, junt amb els interessos de demora corresponents, d'acord amb el que disposa l'article 37 de la Llei 38/2003, de 17 de novembre, General de Subvencions.  
En particular, seran causes d'incompliment les següents:  
a) Incompliment de l'obligació de justificació en els termes establits o la seua justificació insuficient.  
b) Incompliment de la finalitat per a la qual va ser concedida la beca o l'ajuda.  
c) Quan resulte acreditada, a través del seguiment que de les accions subvencionades efectue la Direcció General de Política Científica, la inadequació del gasto efectivament realitzat al proposat i adjudicat.  
  
4. Quan en l'exercici de les funcions d'inspecció o control es deduïsquen indicis de la incorrecta obtenció, gaudi o destí de l'ajuda percebuda, els agents encarregats de les dites funcions podran acordar la retenció de les factures, documents equivalents o substitutius i de qualsevol altre document relatiu a les operacions en què es manifesten els dits indicis.  
  
Base 13. Justificació de les ajudes   
1. Les persones beneficiàries d'estes ajudes, de conformitat amb el que disposa l'article 14.b de la Llei de Subvencions, hauran de acreditar la realització de l'activitat d'investigació i el compliment de la finalitat que determine la concessió i el gaudi de la subvenció.  
2. Sense perjuí del que disposen els annexos successius, així com de les instruccions que puga dictar el director general de Política Científica, les entitats beneficiàries estaran obligades a presentar, en el termini establit per a cada annex, la següent documentació com a justificació del pagament de les ajudes rebudes:  
a) Les universitats públiques valencianes, el Consell Superior d'Investigacions Científiques i les entitats de l'article 64 del Decret Legislatiu de 26 de juny de 1991, del Govern Valencià, pel qual s'aprova el text refós de la Llei d'Hisenda Pública de la Generalitat Valenciana justificaran les ajudes per mitjà d'una certificació expedida per l'òrgan competent on s'expresse que l'ajuda concedida ha sigut degudament registrada en la comptabilitat de l'entitat; que els fons s'han destinat a realitzar l'activitat per a la qual van ser concedits i que la documentació original acreditativa del gasto realitzat i efectivament pagat es troba en les dependències d'esta, a disposició de la Direcció General de Política Científica, de la Intervenció General de la Generalitat i de la Sindicatura de Comptes, i adjuntaran una relació detallada de les despeses realitzades en les actuacions a les quals dóna suport esta subvenció.  
  
b) La resta d'entitats públiques o privades hauran de presentar els originals o còpies compulsades dels justificants de les despeses realitzades (factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa) i efectivament pagats (transferències, rebuts, etc.) com a conseqüència de les actuacions a les quals dóna suport esta subvenció, a nom de l'entitat beneficiària, expedits d'acord amb la normativa vigent. Per a la justificació dels despeses de personal realitzats es presentaran les còpies dels contractes i de les nòmines, acompanyades dels butlletins de cotització TC1 i TC2 del personal contractat, i com a justificants de pagament efectiu es considerarà suficient el justificant de recepció del contractat, firmat i amb data, per la totalitat dels pagaments que s'hagen realitzat dins del període computable; també podran presentar-se els justificants bancaris de l'eixida de fons.  
c) Totes les entitats hauran d'aportar una declaració responsable acreditativa del compliment de les obligacions establides en la Llei 38/2003, de 17 de novembre, General de Subvencions. Si concorre el supòsit previst en l'apartat 3 de l'article 31 de la Llei 38/2003, de 17 de novembre, General de Subvencions, s'hauran de presentar les ofertes sol·licitades. Quan l'elecció no recaiga en l'oferta econòmica més avantatjosa, haurà de justificar-se l'elecció.  
d) Aquelles entitats que estiguen exemptes d'IVA hauran de remetre certificat acreditatiu d'este supòsit.  
3. El termini per a la presentació de les justificacions acabarà el 20 de febrer de 2013 en el cas de les entitats de l'apartat a de la base 13.2.a) i el 3 de desembre de 2012 en la resta de casos, llevat que es fixe un termini distint en la resolució de concessió.  
4. De conformitat amb el que establix l'article 73 del Reglament de Subvencions, aprovat per RD 887/2006, de 21 de juliol, els justificants originals presentats es marcaran amb una estampilla, i indicaran en esta la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció.   
  
  
Base 14. Cessió de dades   
La participació en la present convocatòria implicarà l'acceptació de la cessió, a favor de la Generalitat, de les dades contingudes tant en la sol·licitud presentada com, si és el cas, en la resolució de concessió, a efectes estadístics, d'avaluació i seguiment, sense perjuí del que establix la legislació sobre propietat intel·lectual i sobre protecció de dades de caràcter personal.  
  
Base 15. Principis que han de respectar els grups d'investigació  
1. Els projectes hauran de respectar els principis fonamentals establits en la Declaració d'Hèlsinki (Assemblea Mèdica Mundial), en el Conveni del Consell d'Europa relatiu als drets humans i la biomedicina, en la Declaració Universal de la UNESCO sobre el genoma humà i els drets humans, així com els requisits establits en la legislació espanyola en l'àmbit de la investigació biomèdica, la protecció de dades i la bioètica.  
2. Els projectes que impliquen la investigació en humans o la utilització de mostres d'origen humà hauran d'atindre's al que disposa la Llei 14/2007, de 3 de juliol, d'Investigació Biomèdica.  
3. Els projectes que comporten assajos clínics hauran de complir amb el que preveu el Reial Decret 223/2004, de 6 de febrer, pel qual es regulen els assajos clínics amb medicaments.  
4. Els projectes que impliquen experimentació animal hauran d'atindre's al que disposa la normativa vigent i en particular el Reial Decret 1201/2005, de 10 d'octubre, sobre protecció dels animals utilitzats per a experimentació i altres fins científics.  
5. Els projectes que impliquen la utilització d'organismes modificats genèticament hauran d'atindre's al que disposa la Llei 9/2003, de 25 d'abril, sobre la utilització confinada, alliberament voluntari i comercialització d'organismes modificats genèticament, i en el Reial Decret 178/2004, de 31 de gener, pel qual s'aprova el reglament general que la desplega.  
6. Els projectes que impliquen la utilització d'agents biològics hauran d'ajustar-se al que establix la Llei 31/1995, de 8 de novembre, de prevenció de riscos laborals, i en els reials decrets que la despleguen, quant als riscos relacionats amb l'exposició a agents biològics.  
  
  
Base 16. Responsabilitats   
La Generalitat queda exonerada i no és responsable dels danys i els perjuís que puguen sobrevindre en relació amb l'activitat objecte de subvenció.   
  
Base 17. Normativa d'aplicació  
a) La Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, modificada per Llei 4/1999 (LRJPAC).  
b) El Decret Legislatiu de 26 de juny de 1991, del Govern Valencià, pel qual s'aprova el text refós de la Llei d'Hisenda Pública de la Generalitat Valenciana.  
c) La Llei de Pressupostos de la Generalitat per a l'exercici a què corresponen les ajudes.  
d) La Llei 38/2003, de 17 de novembre, General de Subvencions.  
e) El Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.  
f) El Reial Decret 63/2006, de 27 de gener, pel qual s'aprova l'Estatut del personal investigador en formació.  
g) La Llei 11/2007, de 22 de juny, d'accés electrònic dels ciutadans als servicis públics.  
h) Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat.  
i) Llei 2/2009, de 14 d'abril, de la Generalitat, de Coordinació del Sistema Valencià d'Investigació Científica i Desenrotllament Tecnològic.  
j) La Llei 3/2010, de 5 de maig, de la Generalitat, d'Administració Electrònica de la Comunitat Valenciana.  
  
  
ANNEX II  
  
Programa VALi+d per a investigadors en formació  
  
Base 1. Objecte i finalitat  
1. L'objecte de la present convocatòria és regular, en règim de publicitat, objectivitat i concurrència competitiva, les bases i les condicions per a la concessió d'ajudes dirigides a la contractació, pels organismes d'investigació, de personal investigador en formació.  
2. La finalitat que pretenen estes ajudes és la realització de contractes de personal investigador en formació, i d'esta manera es potencia la captació de jóvens investigadors o investigadores d'excel·lència perquè desenrotllen la seua carrera investigadora, i s'enfortixen les línies d'investigació i la competitivitat dels grups científics dels organismes d'investigació.  
  
Base 2. Beneficiaris de les ajudes i persones sol·licitants dels contractes  
1. Les entitats beneficiàries d'estes ajudes són els organismes d'investigació de la Comunitat Valenciana.  
2. Les persones sol·licitants dels contractes seran aquelles que complisquen els requisits establits en l'apartat següent.   
  
Base 3. Requisits de les persones sol·licitants dels contractes  
Les persones sol·licitants hauran de complir, quan finalitze el termini de presentació de sol·licituds, la totalitat dels requisits següents:  
a) Tindre la nacionalitat espanyola, o ser nacional d'un estat membre de la Unió Europea o ser estranger amb autorització o permís de residència o d'estada per estudis a Espanya, si és el cas.  
b) Residir a la Comunitat Valenciana  
c) Estar en possessió d'un títol espanyol de grau, llicenciat, arquitecte, enginyer, enginyer tècnic o diplomat, finalitzat després de l'1 de gener de 2009.   
d) Estar en possessió d'un títol oficial espanyol de màster o DEA.  
e) Estar admeses en un programa de doctorat en la seua fase d'investigació.   
f) La data de finalització d'estudis de la titulació requerida podrà ser posterior a l'1 de gener de 2006 per a aquelles persones que s'hagen dedicat a atendre i ha d'ocupar-se de fills menors de sis anys entre l'1 de gener de 2006 i el 31 de desembre de 2008.   
g) Posseir una nota mitjana de l'expedient acadèmic del títol de grau, llicenciat, arquitecte, enginyer, enginyer tècnic o diplomat igual o superior a 7,5 punts.   
La nota mitjana de l'expedient acadèmic s'obtindrà d'acord amb el que preveu el Reial Decret 1125/2003, de 5 de setembre, pel qual s'establix el sistema europeu de crèdits i el sistema de qualificacions en les titulacions universitàries de caràcter oficial i de validesa en tot el territori nacional.  
En cas que en la certificació oficial no conste la nota mitjana de l'expedient acadèmic, s'haurà de presentar un certificat de finalització d'estudis i la nota mitjana de l'expedient acadèmic en base 10, expedit per la universitat.  
h) No estar en possessió del títol de doctor o doctora.   
  
Base 4. Duració de les ajudes  
La duració de les ajudes és de tres anys. La data d'inici dels contractes es determinarà en la resolució de concessió i serà posterior a l'1 de gener de 2012.  
L'ajuda finalitza en el moment que s'obtinga el títol de doctor o doctora.   
Del període màxim de gaudi de l'ajuda es descomptaran els períodes en què s'haja gaudit d'altres beques o ajudes equivalents per la seua anàloga naturalesa, atenent criteris, com ara l'objecte, la quantia, el procés de selecció o altres, i pel temps disfrutat d'esta durant la fase d'investigació del programa de doctorat.   
  
Base 5. Dotació, caràcter i condicions de gaudi del contracte  
1. La Generalitat aportarà 16.800 euros per any de contracte, que serà la quantitat mínima bruta que rebrà la persona contractada. A més, aportarà la quantitat necessària per a cobrir els costos socials del contracte corresponents a la dita quantitat.  
2. L'especial interés dels organismes en la contractació dels seus candidats es podrà donar suport amb el finançament per part de les institucions d'un increment de la part de l'import destinat a cobrir els costos del contracte, que podrà procedir dels seus pressupostos, o d'altres ajudes públiques o privades que reba.   
3. L'import de l'ajuda podrà ser objecte d'actualització d'acord amb la quantia que es determine en les ordes de convocatòria que es publiquen en anys successius.  
4. Els contractes hauran de formalitzar-se en el termini que regulen les corresponents resolucions d'adjudicació.  
5. El personal investigador contractat podrà realitzar tasques docents, d'acord amb les normes del seu organisme, fins a un màxim de 60 hores anuals. Als beneficiaris d'esta ajuda en convocatòries anteriors només se'ls podrà autoritzar la docència una vegada obtingut el títol de DEA o màster o quan estiguen admesos en la fase d'investigació del doctorat.   
  
Base 6. Formalització de les sol·licituds  
1. Termini i lloc de presentació   
a) El personal investigador presentarà la seua sol·licitud i la documentació requerida en els registres dels organismes d'investigació on haja de tindre la seua vinculació laboral des de l'1 fins al 30 de setembre de 2011.   
En cas que l'organisme d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
b) Finalitzat este termini, els organismes disposen fins al 14 d'octubre de 2011 per a presentar les sol·licituds en qualsevol dels llocs assenyalats en l'article 38.4 de la LRJPAC.   
2. L'imprés de sol·licitud anirà acompanyat dels documents següents:  
a) Currículum de la persona sol·licitant.  
b) Còpia dels títols acadèmics requerits o pagament de les taxes del depòsit per a l'expedició d'estos.   
c) Certificat emés per la secretaria del centre en què conste la nota mitjana de l'expedient acadèmic en base 10 tant de la titulació de grau, llicenciat, enginyer, enginyer tècnic o diplomat i de la titulació de màster o DEA.  
d) Certificat d'estar admés en un programa de doctorat en la seua fase d'investigació emés per la secretaria del centre o del departament encarregat dels estudis de tercer cicle.   
e) Memòria descriptiva del projecte d'investigació que es pretén realitzar, segons l'esquema següent:   
- Antecedents i estat actual del tema. Bibliografia més rellevant  
  
- Objectius concrets de la investigació  
- Metodologia  
- Pla de treball  
- Vinculació de l'activitat proposada a les línies d'investigació del grup d'acollida  
f) Currículum del tutor o director de tesi.  
g) En el cas de persones que s'acullen al supòsit establit en la base 3 f) hauran d'aportar fotocòpia del llibre de família i certificat de la vida laboral emés per la Seguretat Social.   
3. Només podrà presentar-se una sol·licitud per cada persona candidata. Cada tutor o director de tesi podrà presentar un candidat o candidata com a màxim.  
4. L'organisme sol·licitant comprovarà que la documentació presentada s'ajusta als requisits establits en esta convocatòria i no és contrària a la normativa del centre, així com el seu compromís d'acceptar les normes regulades en esta convocatòria. Les sol·licituds hauran de portar la conformitat del representant legal o persona en qui delegue de l'entitat en la qual es desitge realitzar el treball d'investigació i del director o directora de la investigació. Per a omplir este requisit en les sol·licituds telemàtiques amb certificat de firma digital, els organismes d'investigació han aportaran una relació de les persones sol·licitants firmada per qui exercisca la representació legal de l'entitat en matèria d'investigació i els directors o directores de tesi.  
  
5. Si l'organisme desitja incrementar la seua participació en els costos socials dels investigadors contractats segons allò que s'ha regulat en la base 5.2, haurà d'aportar el compromís de cofinançament que figura en la pàgina web de la Direcció General de Política Científica.   
  
Base 7. Avaluació i selecció de candidats  
Primera fase: una comissió de selecció formada per un nombre imparell de membres no inferior a tres i presidida pel cap de l'Àrea d'Ordenació Científica i Investigació establirà la nota mitjana de l'expedient acadèmic per titulació i àrea necessària perquè els candidats siguen preseleccionats.  
Segona fase: la comissió de selecció tindrà en compte els criteris següents:  
a) Nota mitjana de l'expedient acadèmic de la persona preseleccionada. Esta nota serà la mitjana ponderada de la titulació de grau, llicenciat, arquitecte, enginyer, enginyer tècnic o diplomat i del títol oficial de màster o DEA (80%).  
b) Entrevista personal realitzada al candidat (20%).  
L'entrevista tractarà sobre la seua formació i el seu currículum, el projecte d'investigació, capacitat del grup per a la seua formació, o qualsevol altre aspecte que es considere oportú per a valorar la seua idoneïtat investigadora. El període de realització de les entrevistes s'establirà per resolució de la Direcció General de Política Científica, que es comunicarà als organismes i es farà pública en l'adreça d'Internet: http://www.edu.gva.es.  
La comissió de selecció convocarà les persones candidates a la dita entrevista per resolució, que es publicarà en l'adreça d'Internet abans mencionada. La falta d'assistència per part de la persona candidata a la dita entrevista serà motiu d'exclusió de la persona candidata del procés selectiu.  
Per al desenrotllament de l'entrevista, la Direcció General de Política Científica podrà demanar l'assessorament d'experts en les matèries específiques que es consideren necessaris.  
  
Base 8. Obligacions  
Obligacions de l'organisme d'investigació  
a) Formalitzar un contracte laboral a temps complet d'acord amb l'article 48.1 de la Llei Orgànica 6/2001, de 21 de desembre, d'Universitats, per a les universitats públiques, i amb la legislació aplicable a cada institució en la resta dels organismes.  
b) Proporcionar al personal contractat el suport necessari i facilitar-li la utilització dels mitjans, instruments o equips que siguen necessaris per al normal exercici de la seua activitat.  
c) Donar suport a la formació del personal contractat, facilitant qualsevol activitat que siga necessària per a la seua millor formació o orientació professional i d'ocupació, així com la realització d'estades breus en centres d'investigació, assistència i participació en congressos, i altres activitats relacionades amb la seua investigació.  
d) Vigilar que el personal investigador contractat desenrotlle amb aprofitament l'activitat investigadora, ajustant-se a les normes de treball i disposicions reglamentàries del centre on aquell es duga a terme.  
  
e) Vetlar perquè el personal investigador contractat romanga en el centre d'aplicació del contracte, amb el mateix director de tesi o projecte. Qualsevol alteració o incidència que afecte les condicions sota les quals es va concedir l'ajuda haurà de ser autoritzada per la Direcció General de Política Científica i necessitarà la conformitat dels centres i investigadors implicats.   
f) En cas que es plantege la renúncia al contracte, l'entitat beneficiària de l'ajuda haurà de reintegrar la part proporcional de la dita ajuda corresponent al temps de contracte no gaudit pel personal investigador contractat.   
g) El tutor o director de tesi serà la persona responsable de supervisar el treball del personal investigador contractat, i també d'emetre els informes anuals o finals del contracte, o sobre qualsevol possible incidència que sorgisca durant el període de duració del contracte. DSP  
h) Comunicar a la Direcció General de Política Científica la lectura i defensa de la tesi doctoral en el termini d'un mes des que es produïsca, caldrà haver presentat en el dit termini una còpia del resguard de la sol·licitud del títol de doctor. Igualment podran sol·licitar a la Direcció General de Política Científica, en el termini d'un mes des de la lectura i defensa de la tesi doctoral, continuar gaudint del contracte fins al màxim del període concedit per a esta anualitat.  
La dita sol·licitud s'acompanyarà de la documentació següent:  
- Informe específic del treball a realitzar en el dit període.  
- Informe del director o directora del treball de tesi, sobre la conveniència del treball a realitzar i de l'ampliació del període.  
  
Base 9. Incompatibilitat  
Esta ajuda és incompatible amb qualsevol altra ajuda, beca o contracte d'anàloga naturalesa o amb la percepció d'altres salaris que perjudiquen la finalitat investigadora i la normativa de l'ajuda i/o es produïsquen en el seu mateix horari.   
També serà incompatible amb qualsevol altra percepció econòmica quan la normativa que la regula així ho establisca.   
  
Base 10. Seguiment de les ajudes als contractes  
1. La Direcció General de Política Científica realitzarà anualment un seguiment científic sobre el treball desenrotllat pel personal investigador contractat. Per a això podrà demanar l'assessorament de les persones expertes en les matèries específiques que es consideren necessàries.  
  
2. Dos mesos abans de finalitzar cada any de contracte, el personal investigador contractat haurà de remetre, a través dels organismes perceptors de l'ajuda, el seu Pla d'Investigació avalat pel tutor o director de tesi, així com les avaluacions efectuades sobre el pla per part de la comissió acadèmica.   
3. Abans de finalitzar el segon any de contracte, a més del que s'ha regulat en el punt anterior, la Direcció General de Política Científica convocarà les persones contractades per a realitzar una entrevista personal amb persones expertes en les diferents àrees científiques que tractarà sobre el treball efectuat fins al moment, així com qualsevol altre aspecte que es jutge oportú respecte a la viabilitat de les seues investigacions.  
  
4. Si com a resultat del seguiment assenyalat hi ha una valoració negativa del rendiment del personal investigador contractat, amb el corresponent expedient previ, que determine l'incompliment de les condicions imposades amb motiu de la concessió, de conformitat amb el que establix l'article 17.3.n) de la Llei 38/2003, de 17 de novembre, General de Subvencions, es reduirà l'import de la subvenció en la quantia corresponent a les anualitats següents, deixant esta sense efecte. Si s'ha abonat prèviament la quantia corresponent a un any de contracte, i la qualificació del seguiment és negativa, serà procedent el reintegrament d'esta des de la data de resolució de l'expedient d'incompliment.  
  
5. Finalitzat el contracte, incloent-hi la renúncia d'este, la institució contractant haurà de remetre a la Direcció General de Política Científica, en el termini de tres mesos, un resum explicatiu de la labor realitzada pel personal investigador contractat, i de qualsevol altra activitat exercida, amb un informe del director o tutor de tesi sobre els resultats i el grau de formació adquirit.  
  
Base 11. Justificació de les ajudes  
Els organismes beneficiaris de les ajudes hauran de justificar d'acord amb la base 13 de l'annex I de la present orde.   
  
  
ANNEX III  
  
Renovació de les ajudes per a la formació   
de personal investigador de caràcter predoctoral  
  
Base 1. Objecte  
L'objecte de la present convocatòria és la renovació de les ajudes per a la formació predoctoral d'aquelles persones que han obtingut una beca o una ajuda a l'empara de l'Orde de la Conselleria d'Educació, de 24 d'octubre de 2008, i l'Orde de 28 de desembre de 2007.  
  
Base 2. Dotació de les ajudes  
La dotació econòmica a les entitats beneficiàries serà de 24.000 euros, per a atendre el finançament dels conceptes següents:  
a) Els contractes del personal investigador en formació, amb una retribució de 16.800 euros anuals que seran abonats per les entitats beneficiàries en 14 pagues.  
b) La quota empresarial a la Seguretat Social.  
c) Si és el cas, una dotació addicional, que s'ha de destinar als despeses derivades de la seua participació en cursos, congressos o jornades científiques, humanístiques o tecnològiques i del desenrotllament del treball de camp (accés a instal·lacions o consulta de fons bibliogràfics o documentals) en el marc del projecte d'investigació, i amb l'autorització del director del projecte de tesi doctoral.  
La quantia de l'ajuda serà proporcional a la duració del contracte en l'exercici pressupostari.  
  
Base 3. Renovació de les ajudes per a la contractació de personal investigador en formació concedides a l'empara d'anteriors convocatòries. Les ajudes es renovaran per períodes d'un any, fins a aconseguir un màxim de 24 mesos, tenint en compte el període total de gaudi de 48 mesos de la fase de beca i la de contracte.  
Requisits: les entitats beneficiàries hauran de presentar un imprés normalitzat de sol·licitud al qual s'adjuntarà la documentació següent:  
  
a) Un informe del personal investigador en formació sobre el treball d'investigació realitzat i els resultats obtinguts que incloga el pla de treball del període per al qual es demana la renovació.  
b) Un informe de la persona directora de la tesi que avalue el treball realitzat i la necessitat de renovació.  
c) Declaració responsable del personal investigador de continuar mantenint els requisits previstos en la seua orde de convocatòria.  
Presentació de sol·licituds: la sol·licitud per a la renovació es presentarà de l'1 al 30 de novembre de 2012, en qualsevol dels llocs assenyalats en l'article 38.4 de la LRJPAC.  
  
Base 4. Justificació de les ajudes  
Els organismes beneficiaris de les ajudes hauran de justificar d'acord amb la base 13 de l'annex I de la present orde.  
  
  
ANNEX IV  
  
Beques per a estades de becaris i contractats predoctorals   
en centres d'investigació fora de la Comunitat Valenciana  
  
Base 1. Objecte  
L'objecte d'esta convocatòria és la concessió de beques per a estades del personal investigador en formació de beca i contracte de la Generalitat en centres d'investigació de fora de la Comunitat Valenciana, útils per al treball d'investigació de les persones sol·licitants, i que tinguen com a objectiu l'adquisició de noves tècniques, l'accés a instal·lacions científiques, la consulta de fons bibliogràfics o documentals o altres activitats significatives en el context del projecte de tesi de la persona beneficiària, i que contribuïsquen a la seua formació científica i tècnica.  
  
Base 2. Persones beneficiàries  
Podrà beneficiar-se d'estes beques el personal investigador en formació amb contracte de la Generalitat que va adquirir la seua condició de persona becària o contractada a l'empara d'una orde de la Conselleria d'Educació, per la qual es convoquen diferents tipus de beques i d'ajudes per al foment de la investigació científica i el desenrotllament tecnològic a la Comunitat Valenciana, i que, en el moment de presentació de la sol·licitud, estiga en possessió del títol de màster universitari o del Diploma d'Estudis Avançats (DEA). Hauran de tindre i mantindre eixes mateixes condicions durant el període de realització de l'estada.  
  
Base 3. Duració i període de realització de les estades  
1. El període de realització de l'estada subvencionada haurà de ser entre l'1 de gener i el 31 de desembre de 2012.  
2. L'estada haurà de realitzar-se en un únic centre d'investigació, radicat fora de la Comunitat Valenciana, preferiblement a l'estranger, i tindrà una duració ininterrompuda mínima de 3 mesos i màxima de 9 mesos, excepte en els casos següents:   
a) Les estades en centres d'investigació radicats a Espanya seran com a màxim de 3 mesos.  
b) Quan l'objecte de l'estada siga exclusivament la consulta bibliogràfica o documental, la seua duració no podrà excedir 1 mes.  
  
Base 4. Formalització de sol·licituds  
1. Les sol·licituds es presentaran en el termini d'un mes a partir de l'endemà de la publicació de la convocatòria en el Diari Oficial de la Comunitat Valenciana, d'acord amb el que s'ha especificat en les normes generals de procediment d'esta orde establides en l'annex I.  
  
2. L'imprés de sol·licitud anirà acompanyat dels documents següents:  
a) Memòria del treball d'investigació a desenrotllar per la persona sol·licitant, en la qual es justifique l'oportunitat de l'estada, la seua duració i lloc on es realitzarà. Haurà de tindre el vistiplau de la persona directora o tutora de la tesi.  
b) Currículum en el cas de ser diferent de l'aportat en la sol·licitud inicial de la beca.  
c) Llevat que ja es trobe en poder de l'administració actuant, fotocòpia del DEA o del títol de màster universitari, o, si és el cas, fotocòpia del document en què se certifique el pagament de les taxes per a la seua expedició.  
3. No es podrà modificar el centre de destí sol·licitat una vegada concedida la beca.   
4. En el termini d'1 mes des de la notificació de la concessió de la beca, haurà d'aportar-se el certificat del centre receptor d'acceptació de l'estada de la persona beneficiària durant les dates sol·licitades. La falta de presentació d'este document per la persona beneficiària en el dit termini, suposarà la renúncia a l'ajuda. Durant este termini presentaran també el document original de manteniment de tercers.   
  
Base 5. Criteris d'avaluació   
Els criteris que s'establixen per a l'avaluació d'estes activitats són els següents:  
a) Currículum (50%).  
b) Interés cientificotècnic i repercussions de l'activitat proposada en el mateix treball d'investigació (30%).  
c) Qualitat i prestigi del centre receptor (20%).  
  
Base 6. Quantia i duració de les beques  
1. La resolució de concessió d'estes beques establirà la duració i la resta de condicions de les beques.  
2. Les beques consistiran en una dotació mensual entre 600 i 1.200 euros, segons el país de destí, per a despeses d'allotjament i manutenció i una ajuda per al viatge d'anada i tornada al centre de destí, que tindrà una quantia màxima de 500 euros.  
3. En aquells supòsits que impliquen una meritació econòmica de la persona beneficiària inferior al corresponent a un mes natural, la prestació econòmica serà proporcional al dit període.  
  
Base 7. Compatibilitat   
Estes beques són compatibles amb el gaudi del contracte de formació de personal investigador de caràcter predoctoral de la Generalitat i incompatibles amb qualsevol altra obtinguda per a la mateixa finalitat objecte d'esta convocatòria.  
  
Base 8. Renúncia   
Les renúncies que es produïsquen entre les persones beneficiàries podran ser cobertes amb l'adjudicació de noves beques a les persones sol·licitants següents per l'orde de reserva establit, si és el cas, per resolució del director general de Política Científica.  
  
Base 9. Obligacions de les persones beneficiàries  
Les persones beneficiàries estaran obligades a:  
a) Comunicar a la Direcció General de Política Científica la seua incorporació a la universitat o centre d'investigació de destí dins dels vint dies següents a la data en què es produïsca, indicant l'adreça postal a l'efecte de notificacions, i, si és el cas, l'adreça electrònica. En cas de no comunicar la incorporació en el termini mencionat, es considerarà que renuncia a l'ajuda concedida.  
b) Ajustar la seua actuació a les normes de l'organisme d'investigació al qual s'incorporen i exercir la seua activitat en règim de dedicació exclusiva.  
c) Notificar expressament qualsevol canvi en les condicions de l'estada subvencionada, i, prèviament a la realització d'esta, per mitjà d'un escrit dirigit a la Direcció General de Política Científica per a la seua autorització. L'incompliment de la dita notificació podrà donar lloc a la modificació de la resolució de concessió.  
d) Disposar d'una assegurança d'accidents, d'assistència mèdica i de responsabilitat civil, l'àmbit de cobertura de la qual incloga el país de destí, que haurà de ser subscrita per l'entitat a què estiguen adscrites. No estaran obligades a subscriure una assegurança d'assistència mèdica en el cas d'estades en països membres de la Unió Europea i de l'Espai Econòmic Europeu, o en països amb conveni bilateral en matèria de Seguretat Social que preveja l'assistència sanitària per a persones treballadores desplaçades.  
e) Remetre a la Direcció General de Política Científica, en el termini d'un mes des de la finalització de l'estada, la documentació següent:  
  
- Informe del treball realitzat, que continga els resultats obtinguts i on es faça constar la conformitat de la persona directora del treball o, si és el cas, la de la persona directora de la institució o centre on s'ha desenrotllat l'estada.  
- Certificat de l'estada emés per la persona representant legal del centre de destí en què conste les dates d'inici i finalització de l'estada i que haurà de tindre el vistiplau de la persona responsable de l'equip o grup científic receptor.  
L'incompliment d'esta obligació podrà ocasionar el reintegrament de les quantitats rebudes.   
La realització de l'estada per un període de temps inferior al previst en la resolució de concessió de la beca suposarà l'obligació de reintegrar una part de la quantia percebuda proporcional al període no gaudit de l'estada.  
  
  
ANNEX V  
  
Programa Santiago Grisolía  
  
Beques per a la formació de personal investigador   
en centres d'investigació de la Comunitat Valenciana.  
  
Base 1. Objecte  
L'objecte d'esta convocatòria és la concessió de beques per a estades de personal investigador en formació en organismes d'investigació de la Comunitat Valenciana. La seua finalitat és la formació de personal qualificat de suport a les tasques d'investigació i desenrotllament, i va dirigit a persones que hagen obtingut una titulació per una institució no espanyola de l'Espai Europeu d'Educació Superior o d'acord amb els sistemes educatius estrangers aliens al dit espai, que permeta l'accés a ensenyances de màster universitari, en l'àrea científica que corresponga al projecte d'investigació a què desitge adscriure's.  
  
  
Base 2. Projectes  
Els projectes d'aplicació d'estes beques seran proposats per les universitats i els organismes d'investigació de la Comunitat Valenciana on el personal investigador desenrotllarà la seua labor, seran aprovats per resolució del director general de Política Científica, i podran consultar-se en la següent adreça d'Internet: http://www.edu.gva.es.   
  
Podran proposar projectes, per mitjà del seu organisme d'investigació i com a investigadors responsables de la formació, el personal investigador doctor, que tinga formalitzada la seua vinculació funcionarial, estatutària o contractual, en el moment de la sol·licitud i que haurà de mantindre almenys durant el període d'execució de l'ajuda.   
Els dits investigadors hauran de ser investigadors principals d'un projecte d'investigació vigent, finançat per plans nacionals d'I+D o per programes marc de la Unió Europea. A més, el personal investigador haurà de tindre reconegut un mínim de 2 trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haver finalitzat com a investigador principal un mínim de 2 projectes d'I+D del Pla Nacional o de programes marc de la Unió Europea, amb una duració superior a un any.  
  
Este supòsit haurà d'acreditar-se per la unitat responsable en matèria d'investigació de l'entitat.   
A la sol·licitud s'adjuntarà un breu resum del projecte i el document dels resultats científics en matèria d'investigació de la persona sol·licitant, previst en la pàgina web de la Direcció General de Política Científica. Esta documentació serà objecte de valoració en la selecció dels projectes objecte d'aplicació de les beques.  
  
Base 3. Duració de la beca  
El període de gaudi de les beques s'establirà en la resolució de concessió i finalitzarà com a màxim el 31 de desembre de 2012. Les beques es podran prorrogar en els successius exercicis pressupostaris fins a completar un període màxim de 24 mesos. Durant eixe període la persona beneficiària podrà cursar les ensenyances de màster, de conformitat amb els articles 16 i 17 del Reial Decret 1393/2007, de 29 d'octubre, pel qual s'establix l'ordenació dels ensenyaments universitaris oficials. Si complit el període de 24 mesos de beca, la persona beneficiària acredita l'obtenció del títol de DEA o màster universitari o haver superat els requisits per a obtindre'l, podrà sol·licitar l'ampliació d'un període addicional de beca de fins a 12 mesos, a fi d'ampliar la seua formació predoctoral i finalitzar la tesi doctoral.   
  
  
Base 4. Dotació de la beca  
1. La dotació de les beques serà de 1.200 euros bruts mensuals quantitat a la qual es practicarà la retenció d'IRPF corresponent. La dita quantitat es lliurarà a la persona beneficiària per mensualitats anticipades, sempre que siga possible. En aquells supòsits previstos en esta convocatòria que impliquen una meritació econòmica a la persona beneficiària inferior a la corresponent a un mes natural, la prestació econòmica serà proporcional al dit període.  
2. A més, la beca inclou una dotació addicional de:  
a) 1.600 euros, que haurà de destinar-se a les despeses de viatge i d'establiment a la Comunitat Valenciana de la persona beneficiària, durant el primer any de la beca.  
b) 1.200 euros cada any, que haurà de destinar-se quan siga procedent, a les taxes dels crèdits del seu programa de màster universitari, durant els dos primers anys de la beca.  
La dotació addicional serà a càrrec de l'organisme d'investigació a què s'adscriga la persona beneficiària.   
3. L'entitat haurà de contractar, a càrrec seu, una assegurança d'accidents, de responsabilitat civil, i quan siguen ciutadans de països sense concert amb la Seguretat Social espanyola, o quan les cobertures d'este concert siguen insuficients, una assegurança d'assistència mèdica. Estes assegurances hauran de cobrir el total del període de duració de la beca.  
  
Base 5. Requisits de les persones candidates   
Per a optar a estes beques serà necessari el compliment dels següents requisits dins del termini de presentació de sol·licituds:  
a) Posseir una titulació que permeta l'accés a ensenyances de màster universitari per una institució no espanyola de l'Espai Europeu d'Educació Superior o d'acord amb els sistemes educatius estrangers aliens al dit espai, en l'àrea científica que corresponga al projecte d'investigació a què desitge adscriure's.  
b) Haver-hi finalitzant els estudis després de l'1 de gener de 2010.  
c) Posseir un coneixement, a nivell de conversació, de l'espanyol o de l'anglés adequat per al desenrotllament de les tasques pròpies de la formació proposada.  
d) No estar en possessió del títol de doctor.   
  
Base 6. Formalització de presentació de persones candidates proposades  
El personal investigador responsable dels projectes aprovats en la base 2 de la present convocatòria proposarà un màxim de tres persones candidates a la beca d'acord amb la base 8 d'esta convocatòria. Els investigadors principals dels projectes aprovats seran els encarregats d'aconseguir candidats per a la beca.   
A la dita proposició haurà d'adjuntar un certificat emés pel responsable en matèria d'investigació de l'entitat en què es faça constar que tots els candidats proposats complixen els requisits establits en la convocatòria.   
L'entitat demanarà i custodiarà la següent documentació dels candidats:  
a) Fotocòpia del document nacional d'identitat, del document equivalent en el cas de nacionals d'estats membres de la Unió Europea.  
  
b) Fotocòpia del passaport en vigor, en el cas de ciutadans estrangers no residents en territori espanyol.  
c) Fotocòpia del certificat acadèmic oficial on figuraran la titulació que es posseïsca i les qualificacions obtingudes i les dates, amb una traducció a l'espanyol.  
d) Fotocòpia del títol o del depòsit per a l'expedició del títol.  
  
e) Currículum actualitzat de la persona sol·licitant   
f) Memòria sobre la seua participació en el projecte d'investigació.  
g) 2 cartes de referència.  
h) Documentació acreditativa del coneixement de l'espanyol o de l'anglés.  
  
Base 7. Termini de presentació  
1. El personal investigador doctor presentarà les seues propostes de projectes en el registre d'entrada de l'organisme d'investigació al qual estiga adscrit en el termini d'un mes a comptar de l'endemà de publicació de la convocatòria en el Diari Oficial de la Comunitat Valenciana. Finalitzat este termini, l'organisme disposa de 10 dies hàbils per a presentar les sol·licituds davant de la Conselleria d'Educació, d'acord amb allò que s'ha especificat en les normes generals de procediment d'esta orde.  
2. El termini de presentació de la proposta de persones candidates a la beca serà de dos mesos a partir de l'endemà de la publicació, en l'adreça d'Internet: http://www.edu.gva.es, de la resolució del director general de Política Científica, per la qual s'aproven els projectes d'investigació.  
  
Base 8. Avaluació i selecció de persones candidates  
L'avaluació de sol·licituds es realitzarà d'acord al barem següent:  
  
a) Expedient acadèmic (30%)  
b) Mèrits curriculars, relacionats amb el projecte sol·licitat (20%)  
  
c) Adequació de la memòria als requeriments específics del projecte sol·licitat (30%)  
d) Cartes de referència (20%)  
La valoració serà realitzada per les entitats de destí on es desenrotlle el projecte. A este efecte, el personal investigador responsable dels projectes d'investigació, en el moment de presentació de la proposta de les persones candidates, adjuntarà una proposta de les persones preseleccionades, ordenades per la puntuació aconseguida.  
  
  
Base 9. Obligacions  
1. Les persones beneficiàries estaran obligades a:  
a) Incorporar-se a l'organisme d'investigació corresponent en el termini previst en la resolució de concessió. Si no s'incorpora en els terminis previstos, es considerarà que renuncia a la beca, excepte si gaudix de les suspensions previstes en la present orde.  
b) Realitzar les activitats i complir els objectius previstos en els seus programes de formació i especialització en la investigació amb aprofitament, atenint-se a les normes de funcionament de l'organisme en què desenrotlle les seues activitats.  
c) Presentar en la Direcció General de Política Científica, en el termini d'un mes des de la finalització de la beca, independentment de la causa que motive la finalització, una memòria de tot el treball realitzat en el període global subvencionat i els resultats obtinguts.  
2. L'entitat receptora estarà obligada a notificar la incorporació de la persona beneficiària de la beca a la Direcció General de Política Científica dins dels 10 dies següents a la data en què es produïsca.  
  
Base 10. Règim d'incompatibilitats  
El gaudi d'una beca a l'empara d'esta convocatòria és incompatible amb qualsevol altra beca, ajuda o salari finançat amb fons públics espanyols o comunitaris de qualsevol naturalesa, excepte els que puguen rebre com a complements provinents de projectes d'I+D+i i de contractes realitzats en aplicació de l'article 83 de la Llei Orgànica 6/2001, de 21 de desembre, d'Universitats, i de la Llei 13/1986, de 14 d'abril, de Foment i Coordinació General de la Investigació Científica i Tècnica i de les ajudes complementàries finançades per la Comissió Europea per a fomentar la formació i mobilitat d'investigadors. La compatibilitat amb la percepció de sous o salaris provinents de l'exercici d'activitats privades haurà de ser autoritzada per la Direcció General de Política Científica, sempre que l'exercici de la dita activitat permeta la plena dedicació a les obligacions que comporta la beca.   
  
Les persones beneficiàries i les entitats receptores hauran de comunicar a la Direcció General de Política Científica qualsevol causa d'incompatibilitat.  
  
Base 11. Suspensió de les beques  
El director general de Política Científica podrà autoritzar l'ajornament de la incorporació de la persona beneficiària a l'entitat receptora, si així se sol·licita, per raons justificades, amb la conformitat del personal investigador responsable i de qui exercisca la representació legal de l'entitat, per un període no superior a tres mesos des de la data indicada en la resolució de concessió. Si no s'incorpora una vegada conclòs el termini concedit, es considerarà que renuncia a la beca. El període ajornat no podrà ser recuperat.  
En les interrupcions motivades per les situacions de baixa per malaltia o accident, risc durant l'embaràs i descans per maternitat o paternitat, degudament acreditades, la Direcció General de Política Científica podrà autoritzar la suspensió temporal del gaudi de la beca. Durant estes interrupcions es continuarà percebent el 100% de la beca i el període interromput podrà recuperar-se sempre que les disponibilitats pressupostàries ho permeten. Les interrupcions per maternitat no podran ser superiors a les setze setmanes, amb l'única excepció dels casos de part múltiple, en què este termini pot ampliar-se en dos setmanes més per cada fill a partir del segon.  
En el cas de les interrupcions voluntàries per causes diferents de les indicades en el paràgraf anterior, la Direcció General de Política Científica podrà autoritzar la interrupció temporal del gaudi de la beca, i no es podrà recuperar el temps interromput. Els períodes d'interrupció no podran ser superiors a sis mesos en el transcurs de la beca i les seues possibles renovacions, i no comportaran el pagament de cap dotació.  
  
Base 12. Renúncies  
1. Les renúncies hauran de ser comunicades a la Direcció General de Política Científica en el termini de tres dies a partir del moment en què es produïsquen i produiran efecte des de la data de la baixa efectiva.  
2. Les renúncies o baixes que es produïsquen entre el personal becari de nova concessió, dins dels tres primers mesos del període de gaudi de la beca, podran ser cobertes amb l'adjudicació de beques a les persones sol·licitants següents per l'orde de reserva establit, per a cada projecte, si és el cas, per resolució del director general de Política Científica.  
  
Base 13. Renovacions  
1. El director general de Política Científica resoldrà les renovacions de les beques concedides a l'empara del present annex, així com les renovacions anuals de les beques de les mateixes característiques concedides a l'empara de convocatòries anteriors, que estaran condicionades al compliment de tots els requisits exigits en esta convocatòria i a l'existència de crèdit adequat i suficient en el corresponent exercici pressupostari.  
2. Renovació de les beques i ajudes concedides a l'empara de la present i anteriors convocatòries:  
Les beques es renovaran per un període màxim de 12 mesos, fins a completar el període màxim de 24 mesos.  
Requisits: hauran de presentar un imprés normalitzat de sol·licitud al qual s'ha d'adjuntar la documentació següent:  
- Un informe sobre el treball d'investigació realitzat i els resultats obtinguts que incloga el pla de treball per a l'any en què es demana la renovació.  
- Un informe del personal investigador responsable del projecte que avalue el treball realitzat i la necessitat de la renovació.  
- Declaració responsable del personal investigador en què es faça constar que continua mantenint els requisits previstos en l'orde de convocatòria.  
Termini: el termini de presentació de la sol·licitud per a la renovació serà de l'1 al 30 de novembre de 2012.  
3. Renovació addicional de 12 mesos. El personal investigador en formació que va adquirir la seua condició de becari a l'empara de convocatòries anteriors del Programa Santiago Grisolía podrà sol·licitar la renovació addicional de la beca durant un període màxim de 12 mesos, d'acord amb el que establix la base 3 d'esta convocatòria.  
Requisits: hauran de presentar un imprés normalitzat de sol·licitud al qual s'adjuntarà la documentació següent:  
- Un informe sobre el treball d'investigació realitzat i els resultats obtinguts que incloga el pla de treball per a l'any que es demana la renovació.  
- Un informe del personal investigador responsable del projecte que avalue el treball realitzat i la necessitat de la renovació.  
- Un informe del responsable científic de l'organisme d'investigació sobre la conveniència de la renovació addicional.  
- El títol de màster universitari o DEA, o, si és el cas, fotocòpia del document en què se certifique el pagament de les taxes per a l'expedició d'este o certificat en què es faça constar que complix tots els requisits per a la seua obtenció.   
- Declaració responsable del personal investigador en què es faça constar que continua mantenint els requisits previstos en la seua orde de convocatòria.  
Termini: el termini de presentació de la sol·licitud per a la renovació addicional serà d'1 mes abans de la finalització del període de 24 mesos inicial previst en la convocatòria.  
Avaluació: els documents anteriors seran objecte d'avaluació per a determinar la renovació o no de la beca.  
  
  
ANNEX VI  
  
Beques per al suport a la formació de personal investigador  
  
Base 1. Objecte  
L'objecte d'esta convocatòria és la concessió d'ajudes per a fomentar la formació de personal investigador en organismes d'investigació de la Comunitat Valenciana, en les seues etapes inicials. Estes ajudes tenen com a finalitat la formació de personal investigador que realitza estudis de DEA o màster oficial en les universitats valencianes o programes de doctorat en la seua fase de formació  
Es pretén donar suport a la formació inicial per a realitzar estudis de màster oficial o DEA en la seua última anualitat, o que realitzen el treball fi de màster o tesina, d'aquelles persones que hagen obtingut un premi extraordinari d'una titulació universitària superior o de grau, o hagen obtingut una nota mitjana igual o superior a 8 punts en el seu expedient acadèmic.  
  
  
  
Base 2. Persones beneficiàries  
Podran sol·licitar i ser beneficiàries d'estes beques aquelles persones que hagen obtingut un premi extraordinari d'una titulació superior o de grau, o hagen obtingut una nota mitjana igual o superior a 8 punts en el seu expedient acadèmic, en una de les universitats de la Comunitat Valenciana.  
  
Base 3. Duració de les ajudes  
El període de gaudi de les ajudes s'establirà en la resolució de concessió i finalitzarà com a màxim el 31 de desembre de 2012.  
  
Base 4. Formalització de sol·licituds  
1. Termini i lloc de presentació   
a) El personal investigador presentarà la seua sol·licitud de l'1 al 30 de setembre de 2011 en els registres dels organismes d'investigació on realitzen el DEA o màster oficial. En cas que l'organisme d'investigació no dispose de registre d'entrada, la sol·licitud s'haurà de presentar també en qualsevol dels llocs assenyalats en l'article 38.4 de la LRJPAC.   
  
b) Finalitzat este termini, els organismes disposen fins al 14 d'octubre de 2011 per a presentar les sol·licituds en qualsevol dels llocs assenyalats en l'article 38.4 de la LRJPAC  
2. L'imprés de sol·licitud anirà acompanyat de:  
a) Fotocòpia del certificat acadèmic personal detallat, en què figure la titulació obtinguda, les qualificacions, la data d'obtenció de les qualificacions, el nombre de convocatòries i la nota mitjana de l'expedient acadèmic en base 10, corresponent, si és el cas, als dos cicles que acrediten l'obtenció del títol acadèmic per la persona sol·licitant de la beca. A este certificat s'adjuntarà la fotocòpia del títol universitari superior o de grau, o, si és el cas, fotocòpia del document en què se certifique el pagament de les taxes per a la seua expedició.  
  
b) Si és el cas, el certificat de l'obtenció del premi extraordinari de la titulació.  
c) Memòria del projecte de tesina del DEA o treball fi de màster oficial proposat pel personal investigador responsable de la seua formació i pagament de les taxes del DEA o màster oficial d) Currículum del personal investigador responsable.  
En cas que en la certificació oficial no conste la nota mitjana de l'expedient acadèmic, s'haurà de presentar certificat de finalització d'estudis i nota mitjana de l'expedient acadèmic en base 10, expedit per la universitat.  
La data de finalització d'estudis de la titulació requerida haurà de ser posterior a l'1 de gener de 2010.  
Només podrà sol·licitar-se una ajuda per cada persona responsable del projecte per a la formació de persones becàries.  
El personal investigador responsable de la direcció del projecte de col·laboració aprovat pel seu organisme ha de tindre acreditats un mínim de 2 trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI) o haver finalitzat com a investigador principal un mínim de 2 projectes d'I+D del Pla Nacional o de programes marc de la Unió Europea, amb una duració superior a un any. Este supòsit l'han d'acreditar les unitats administratives de l'entitat per mitjà de certificat que s'adjuntarà a la sol·licitud.  
  
Base 5. Dotació de les ajudes  
La dotació de les ajudes serà de 3.600 euros anuals, que podrà ser prorratejada, en funció del període de gaudi establit en la resolució de concessió. A la dita quantitat se li practicarà la retenció corresponent d'IRPF.   
  
Base 6. Avaluació i selecció  
Primera fase: una comissió de selecció formada per un nombre imparell de membres no inferior a tres i presidida per la persona responsable de l'àrea d'Ordenació Científica i Investigació, establirà la nota mitjana de l'expedient acadèmic per titulació i àrea necessària perquè els candidats siguen preseleccionats.  
Segona fase: la comissió de selecció tindrà en compte els criteris següents:  
a) Nota mitjana de l'expedient acadèmic de la persona preseleccionada (80%)   
b) Entrevista personal realitzada al candidat (20%)  
L'entrevista tractarà sobre la seua formació i el seu currículum, el projecte d'investigació, capacitat del grup per a la seua formació, o qualsevol altre aspecte que es jutge oportú per a valorar la seua idoneïtat investigadora. El període de realització de les entrevistes s'establirà per resolució de la Direcció General de Política Científica, que es comunicarà als organismes i es farà pública en l'adreça d'Internet: http://www.edu.gva.es.  
La comissió de selecció convocarà les persones candidates a la dita entrevista per resolució que es publicarà en l'adreça d'internet abans indicada. La falta d'assistència per part de la persona candidata a la dita entrevista serà motiu perquè l'excloguen del procés selectiu.  
  
Per al desenrotllament de l'entrevista, la Direcció General de Política Científica podrà demanar l'assessorament d'experts en les matèries específiques que es consideren necessaris.  
  
Base 7. Incompatibilitat  
Esta beca és incompatible amb qualsevol altra beca o ajuda la finalitat de la qual siga la formació de personal investigador en la seua etapa predoctoral.   
  
Base 8. Obligacions dels beneficiaris.   
Una vegada finalitzada la beca, les persones beneficiàries de la beca hauran de presentar, en un període d'un mes, en la Direcció General de Política Científica, un informe del treball realitzat.   
L'incompliment d'esta obligació podrà comportar el reintegrament de les quantitats percebudes   
  
  
ANNEX VII  
  
Programa VALi+d per a investigadors en fase postdoctoral  
  
Base 1. Objecte i finalitat  
L'objecte d'esta convocatòria és la concessió d'ajudes per a completar la formació de personal investigador doctor que desitge desenrotllar un projecte d'investigació en col·laboració amb universitats i organismes d'investigació de prestigi internacional fora del sistema valencià de ciència i tecnologia.   
La finalitat de la convocatòria és promoure la mobilitat com a instrument fonamental de transferència de coneixements i tecnologies, possibilitant la incorporació temporal de personal investigador doctor de recent titulació a centres de prestigi internacional per a perfeccionar i completar la seua formació científica i tècnica, i fomentar la col·laboració científica interinstitucional.  
  
Base 2. Sol·licitants i beneficiaris  
1. Els beneficiaris d'estes ajudes seran els organismes d'investigació de la Comunitat Valenciana.  
2. Podran sol·licitar estes ajudes el personal investigador doctor que haja obtingut el títol de doctor en les universitats valencianes i que complisca els requisits següents:  
a) Haver obtingut el títol de doctor després de l'1 de gener de 2009.  
b.1) Haver sigut persona beneficiària de les ajudes i beques per a la formació de personal investigador de caràcter predoctoral, de les mateixes característiques com les establides en l'annex III, i convocades per la Conselleria d'Educació, o  
b.2) Haver sigut persona beneficiària de les ajudes i beques per a la formació de personal investigador de caràcter predoctoral, de les mateixes característiques com les establides en l'annex III, convocades per administracions i institucions públiques i finançades amb fons públics,  
  
c) Residir a la Comunitat Valenciana.  
3. El personal investigador doctor realitzarà la seua sol·licitud per mitjà d'algun dels organismes d'investigació de la Comunitat Valenciana.  
4. La sol·licitud haurà de ser avalada per personal investigador doctor que tinga formalitzada la seua vinculació funcionarial, estatutària o contractual en l'organisme d'investigació, en el moment de la sol·licitud, i haurà de mantindre-la almenys durant el període d'execució de l'ajuda. I, a més, haurà de ser investigador principal d'un projecte del programa Prometeu de la Generalitat, o tindre reconegut un mínim de 2 trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haver finalitzat com a investigador principal un mínim de 2 projectes d'I+D del Pla Nacional o de programes marc de la Unió Europea, amb una duració superior a un any. Estos supòsits hauran d'acreditar-se per la persona responsable en matèria d'investigació de l'organisme d'investigació.   
Només es podrà avalar un candidat o candidata.   
5. La dita sol·licitud haurà de ser firmada pel representant legal de l'organisme d'investigació. Si és el cas, l'organisme d'investigació beneficiari realitzarà un contracte laboral amb el personal investigador doctor sol·licitant de l'ajuda.  
6. El projecte d'investigació serà presentat en col·laboració amb un organisme d'investigació de fora del sistema valencià de ciència i tecnologia per mitjà de l'aval d'un investigador del dit organisme.  
  
7. No podran sol·licitar l'ajuda aquelles persones que hagen sigut beneficiàries d'esta en anteriors anualitats.  
  
Base 3. Duració de les ajudes  
La duració de les ajudes és de dos anys. La data d'inici dels contractes serà a partir de l'1 de gener de 2012.  
El període d'estada en un centre de prestigi internacional serà entre 12 i 18 mesos. El dit centre serà diferent de l'organisme d'investigació que contracte el personal investigador doctor beneficiari d'estes ajudes.  
  
Base 4. Dotació, caràcter i condicions de gaudi del contracte  
1. La Generalitat aportarà 35.000 euros per any de contracte, que serà la quantitat mínima bruta que percebrà la persona contractada. A més, aportarà la quantitat necessària per a cobrir els costos socials del contracte.  
2. L'ajuda també inclourà una dotació addicional de fins a 2.000 euros, d'acord amb el lloc de destí, amb l'objecte de finançar els despeses següents:  
a) Ajuda per al trasllat (viatge d'anada i tornada) i la instal·lació al lloc de destí.  
b) Una assegurança d'accidents corporals, una assegurança de responsabilitat civil i quan es tracte de països sense concert amb la Seguretat Social espanyola o quan les cobertures d'este concert siguen insuficients, una assegurança d'assistència mèdica l'àmbit de cobertura de la qual incloga el país de destí. Esta última s'aplicarà igualment, si és el cas, al cònjuge i als fills de la persona beneficiària. Estes assegurances hauran de cobrir el període total de gaudi efectiu de l'estada.  
  
Base 5. Formalització de les sol·licituds  
1. Termini i lloc de presentació   
a) El personal investigador presentarà la seua sol·licitud en els registres dels organismes d'investigació on tinga o haja de tindre la seua vinculació funcionarial, estatutària o laboral des de l'1 fins al 30 de setembre de 2011. En cas que l'organisme d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat  
b) Finalitzat este termini, els organismes disposen fins al 14 d'octubre de 2011 per a presentar les sol·licituds en qualsevol dels llocs assenyalats en l'article 38.4 de la LRJPAC.   
2. L'imprés de sol·licitud anirà acompanyat de:   
a) Memòria del projecte d'investigació a desenrotllar   
b) Aval de l'organisme d'investigació receptor  
c) Currículum de la persona sol·licitant.  
d) Document que acredite tot el període gaudit de beca o d'ajuda en el cas d'aquelles persones que s'acullen al requisit de la base 2.b.2)  
  
e) Currículum del personal investigador doctor que avala la sol·licitud  
f) Currículum del personal investigador de l'organisme d'investigació de fora del sistema valencià de ciència i tecnologia que avala el seu projecte  
g) Fotocòpia del títol de doctor o, si és el cas, fotocòpia del document en què se certifique el pagament de les taxes per a la seua expedició.  
h) Certificat del responsable en matèria d'investigació de l'organisme en què s'acredite el compliment dels requisits establits en la base 2.4 d'este annex per part de la persona que avala.   
  
Base 6. Criteris d'avaluació  
Els criteris que s'establixen per a l'avaluació d'estes beques són els següents:  
a) Currículum cientificotècnic de la persona sol·licitant (50%).  
b) Interés cientificotècnic i possibles repercussions del projecte d'investigació proposat, així com la viabilitat de la seua execució en el temps sol·licitat (20%).  
c) Currículum cientificotècnic del personal investigador doctor, d'ambdós organismes, que avala la sol·licitud (30%)  
d)) Addicionalment, es podrà concedir:  
- Fins al 10% de la puntuació, en cas que la persona sol·licitant siga avalada per un grup d'investigació del Programa Prometeu.  
- Fins al 25% de la puntuació, en cas que la persona sol·licitant haja sigut beneficiària d'una beca o d'una ajuda de les previstes en la base 2 apartat b.1).  
  
Base 7. Renúncia   
Les renúncies que es produïsquen entre les persones beneficiàries dins dels tres primers mesos del gaudi de l'ajuda podran ser cobertes amb l'adjudicació de noves ajudes als sol·licitants següents per l'orde de reserva establit, si és el cas, per resolució del director general de Política Científica.  
  
Base 8. Obligacions   
1. De l'organisme d'investigació  
a) Formalitzar un contracte laboral d'obra o servici d'acord amb l'article 48.1 de la Llei Orgànica 6/2001, de 21 de desembre, d'Universitats per a les universitats públiques, i amb la legislació aplicable a cada institució en la resta dels organismes. Els organismes enviaran una còpia dels contractes a la Direcció General de Política Científica.  
  
b) Proporcionar al personal contractat el suport necessari i facilitar-li la utilització dels mitjans, instruments o equips que siguen necessaris per al normal desenrotllament de la seua activitat.  
c) Donar suport a la formació del personal contractat, facilitant qualsevol activitat que siga necessària per a la seua millor formació o orientació professional i d'ocupació.  
d) Vigilar que el personal investigador contractat exercisca amb aprofitament l'activitat investigadora, ajustant-se a les normes de treball i disposicions reglamentàries del centre on aquell es duga a terme.  
  
e) En cas que es plantege la renúncia al contracte, l'entitat beneficiària de l'ajuda haurà de reintegrar la part proporcional de la dita ajuda corresponent al temps de contracte no gaudit pel personal investigador contractat. La renúncia haurà d'acompanyar-se d'un resum explicatiu de la labor realitzada pel personal investigador doctor contractat, i de qualsevol altra activitat exercida, amb un informe de la directora o del director de la investigació sobre els resultats i el grau de formació adquirit.  
2. Les persones beneficiàries estan obligades a:  
a) Realitzar una estada en un organisme d'investigació de prestigi internacional.  
b) Comunicar a la Direcció General de Política Científica la seua incorporació a l'organisme d'investigació de destí dins dels 20 dies següents a la data en què es produïsca.   
c) Ajustar la seua actuació a les normes de l'organisme d'investigació al qual s'incorporen i exercir la seua activitat en règim de dedicació exclusiva.  
d) Notificar expressament qualsevol canvi en les condicions de l'estada subvencionada, i prèviament a la seua realització, per mitjà d'un escrit dirigit a la Direcció General de Política Científica per a la seua autorització. L'incompliment de la dita notificació podrà donar lloc a la modificació de la resolució de concessió.  
e) Contractar una assegurança d'accidents, de responsabilitat civil, i quan es tracte de països sense concert amb la Seguretat Social espanyola o quan les cobertures d'este concert siguen insuficients, una assegurança d'assistència mèdica l'àmbit de cobertura de la qual incloga el país de destí. Estes assegurances hauran de cobrir el període total d'estada efectiva.  
f) Remetre a la Direcció General de Política Científica, en el termini d'un mes des de la finalització de l'estada, la documentació següent:  
  
- Informe del treball realitzat que continga els resultats obtinguts i on es faça constar la conformitat de la persona responsable de l'equip o grup investigador receptor.  
- Certificat de l'estada emés pel representant legal del centre de destí en què conste les dates d'inici i finalització de l'estada, amb el vistiplau de la persona responsable de l'equip o grup científic receptor.  
  
La realització de l'estada o contracte per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia percebuda proporcional al període no gaudit.  
  
Base 9. Seguiment de les ajudes als contractes  
1. La Direcció General de Política Científica realitzarà anualment un seguiment científic sobre el treball desenrotllat pel personal investigador doctor contractat. Per a això podrà demanar l'assessorament de les persones expertes en les matèries específiques que es consideren necessàries.  
2. Dos mesos abans de finalitzar el primer any de contracte, els investigadors doctors contractats hauran de remetre, a través dels organismes perceptors de l'ajuda, un resum explicatiu de la labor realitzada, així com qualsevol altra activitat exercida, una memòria detallada de les tasques a realitzar durant el següent any de contracte, així com un informe del personal investigador que va avalar la sol·licitud sobre els resultats i sobre la conveniència de continuar l'estada.  
3. Si com a resultat del seguiment assenyalat hi ha una valoració negativa del rendiment del personal investigador doctor contractat, amb el corresponent expedient previ, que determine l'incompliment de les condicions imposades amb motiu de la concessió, de conformitat amb el que establix l'article 17.3.n) de la Llei 38/2003, de 17 de novembre, General de Subvencions, es reduirà l'import de la subvenció en la quantia corresponent a les anualitats següents, que deixa esta sense efecte. Si ha abonat prèviament la quantia corresponent a un any de contracte, posterior a la qualificació del seguiment com a negatiu, serà procedent el reintegrament d'esta.  
4. Finalitzat el contracte, incloent-hi la renúncia d'este, el personal investigador doctor contractat per mitjà de la institució contractant haurà de remetre a la Direcció General de Política Científica, en el termini de tres mesos, un resum explicatiu de la labor realitzada, amb un informe del personal investigador que va avalar la sol·licitud sobre els resultats i el grau de formació adquirit.  
5. Addicionalment, un any després de la finalització del contracte, es presentarà una memòria amb les accions dutes a terme i els seus resultats. Esta memòria serà avaluada i els seus resultats tinguts en compte per a l'adjudicació de noves ajudes convocades per la Generalitat.  
  
Base 10. Justificació de les ajudes  
La justificació de l'ajuda es realitzarà aportant la documentació establida en la base 13 de l'annex I i en els terminis establits en la dita base.   
  
  
ANNEX VIII  
  
Ajudes per a donar suport a la contractació de personal   
investigador doctor per part d'organismes d'investigació   
  
Base 1. Objecte  
L'objecte de la present convocatòria és regular el procediment de concessió d'ajudes per al cofinançament de la contractació laboral de personal investigador doctor formalitzats pels organismes d'investigació, a fi d'aconseguir més personal i millor qualificat per al sistema de ciència i tecnologia.  
Es pretén donar suport al finançament de contractes laborals vigents durant 2012, en segona o posterior anualitat, formalitzats pels organismes sol·licitants en el marc del Programa Ramón y Cajal del Programa Nacional de Potenciació de Recursos Humans del Pla Nacional d'Investigació Científica, Desenrotllament i Innovació Tecnològica (I+D+i)   
  
  
Base 2. Persones beneficiàries  
Podran sol·licitar i ser beneficiaris d'estes ajudes els organismes d'investigació de la Comunitat Valenciana.  
  
Base 3. Concepte i duració de les ajudes  
1. Les ajudes es destinaran al cofinançament del cost del personal investigador previst en la base primera. La subvenció serà del 50% del cost del contracte no finançat pel Programa Ramón y Cajal.   
  
Estes ajudes seran compatibles amb altres subvencions per a la mateixa finalitat procedents de qualssevol administracions o ens públics o privats, nacionals, de la Unió Europea o d'organismes internacionals. L'import d'estes en cap cas podrà superar el cost de l'activitat subvencionada.  
2. El període de duració de les ajudes s'establirà en la resolució de concessió i finalitzarà, com a màxim, el 31 de desembre de 2012. Les ajudes previstes es podran sol·licitar en els successius exercicis pressupostaris mentres estiguen vigents els contractes.  
  
Base 4. Formalització de sol·licituds  
Les sol·licituds s'hauran de presentar de l'1 al 30 de desembre de 2011 en qualsevol dels llocs assenyalats en l'article 38.4 de la LRJPAC.   
L'imprés de sol·licitud anirà acompanyat dels documents següents:  
  
a) Declaració responsable, firmada per qui exercisca la representació legal de l'entitat, en la qual s'enumeraran les ajudes sol·licitades i/o concedides fins al moment de la presentació de la sol·licitud, per a finançar cada una de les contractacions a què es referix este annex.  
b) Declaració responsable, firmada per qui exercisca la representació legal de l'entitat, que els contractes es troben vigents en el moment de presentació de la sol·licitud d'ajuda.  
c) Còpia dels corresponents contractes subscrits per a la incorporació dels investigadors al sistema espanyol de ciència i tecnologia (Programa Ramón y Cajal), sempre que no s'hagen presentat en convocatòries corresponents a exercicis anteriors.  
  
  
ANNEX IX  
  
Beques per a estades en centres d'investigació radicats   
fora de la Comunitat Valenciana, dirigides a personal  
 investigador doctor dels organismes d'investigació  
  
Base 1. Objecte de la convocatòria  
L'objecte de la present convocatòria és la concessió de beques a personal investigador doctor per a estades en centres d'investigació radicats fora de la Comunitat Valenciana que tinguen com a finalitat l'adquisició de noves tècniques, l'accés a instal·lacions científiques, la consulta de fons bibliogràfics o documentals, o altres activitats significatives que contribuïsquen a la seua labor.  
  
Base 2. Persones beneficiàries  
Podran ser beneficiaris d'estes beques el personal investigador doctor dels organismes d'investigació de la Comunitat Valenciana. Este personal haurà de residir a la Comunitat Valenciana i tindre formalitzada la seua vinculació estatutària o contractual amb la seua entitat en el moment de la sol·licitud i haurà de mantindre-la almenys durant el període d'execució de la beca.  
No podran sol·licitar l'ajuda aquelles persones que hagen sigut beneficiàries d'esta en l'anterior anualitat.  
Base 3. Duració i període de realització de les estades  
L'estada haurà de realitzar-se en centres d'investigació radicats fora de la Comunitat Valenciana, preferentment a l'estranger, i tindrà una duració ininterrompuda mínima d'1 mes i màxima de 6 mesos.  
  
El període de realització de l'estada estarà comprés entre l'1 de gener i el 31 de desembre de 2012.  
Quan l'objecte de l'estada siga la consulta bibliogràfica o documental, la seua duració serà d'1 mes. Excepcionalment, i en funció de les característiques del projecte d'investigació, es podran concedir beques per a este tipus d'estades per un període de duració superior al mes.  
  
  
Base 4. Formalització de sol·licituds  
1. Termini i lloc de presentació   
a) El personal investigador presentarà la seua sol·licitud en els registres dels organismes d'investigació on tinga la seua vinculació funcionarial, estatutària o laboral en qualsevol dels terminis següents:  
a.1) Un mes a partir de l'endemà de la publicació de la convocatòria en el DOCV  
a.2) Des de l'1 fins al 31 d'octubre de 2011.  
En cas que l'organisme d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
b) Finalitzat cada un d'estos terminis, els organismes disposen de 10 dies hàbils per a presentar les sol·licituds en qualsevol dels llocs assenyalats en l'article 38.4 de la LRJPAC.   
2. L'imprés de sol·licitud anirà acompanyat dels documents següents:  
a) Memòria del treball d'investigació a desenrotllar.  
b) Currículum de la persona sol·licitant.  
c) Historial cientificotècnic dels últims tres anys de l'equip o grup d'investigació de la institució on desenrotllarà la seua activitat.  
  
d) Llevat que la documentació ja es trobe en poder de l'administració actuant, si l'investigador realitza les seues funcions en una entitat privada, s'adjuntarà la documentació prevista en l'apartat 2.4 de l'annex I.  
  
Base 5. Criteris d'avaluació  
Els criteris que s'establixen per a l'avaluació d'estes beques són els següents:  
a) Currículum cientificotècnic de la persona sol·licitant (40%).  
b) Interés cientificotècnic i possibles repercussions del treball d'investigació proposat, així com la viabilitat de la seua execució en el temps sol·licitat (40%).  
c) Qualitat i interés de l'historial científic del grup investigador on s'integrarà el candidat o, si és el cas, de la institució on exercirà l'activitat (20%).  
  
Base 6. Quantia   
Les beques consistiran en una dotació mensual entre 1.300 i 1.600 euros, segons el país de destí, per a despeses d'allotjament i manutenció, i una ajuda per al viatge d'anada i tornada al centre de destí, que tindrà una quantia màxima de 600 euros.  
La resolució de concessió establirà la duració i la resta de condicions de les beques i es comunicarà a les entitats de què formen part les persones beneficiàries.  
  
Base 7. Compatibilitat  
Estes beques són incompatibles amb qualsevol altra obtinguda per a la mateixa finalitat.  
  
Base 8. Renúncia   
Les renúncies que es produïsquen en el termini d'un mes des de la resolució d'adjudicació entre les persones beneficiàries podran ser cobertes amb l'adjudicació de noves beques per l'orde de reserva establit, si és el cas, per resolució del director general de Política Científica.  
  
  
Base 9. Obligacions de les persones beneficiàries  
Les persones beneficiàries estaran obligades a:  
a) Aportar, en el termini d'un mes des de la publicació de la resolució de concessió de la beca, la fitxa de manteniment de tercers amb les dades de domiciliació bancària.   
b) Aportar un mes abans d'iniciar-se l'estada el certificat d'acceptació del centre receptor durant les dates sol·licitades. La falta de presentació de la dita documentació suposa la renúncia a la beca concedida. Si en la data de concessió ja s'ha iniciat l'estada s'haurà d'aportar el mencionat certificat en el termini d'un mes de la publicació de la resolució de concessió.   
c) Comunicar a la Direcció General de Política Científica, la seua incorporació a la universitat o centre d'investigació de destí dins dels 20 dies següents a la data en què es produïsca. En cas de no comunicar la incorporació en el termini mencionat, es considerarà que renuncia a l'ajuda concedida.  
d) Ajustar la seua actuació a les normes de l'organisme d'investigació a què s'incorporen i exercir la seua activitat en règim de dedicació exclusiva.  
e) Realitzar l'estada en els termes de la resolució, no es podrà modificar el centre de destí una vegada adjudicada l'ajuda. En cas de canvi del període de l'estada s'haurà de sol·licitar autorització expressa de la Direcció General de Política Científica. L'incompliment de la dita obligació podrà donar lloc a la modificació de la resolució de concessió.  
  
f) Contractar una assegurança d'accidents, de responsabilitat civil, i quan es tracte de països sense concert amb la Seguretat Social espanyola o quan les cobertures d'este concert siguen insuficients, una assegurança d'assistència mèdica l'àmbit de cobertura de la qual incloga el país de destí. Estes assegurances hauran de cobrir el període total de gaudi efectiu de la beca.  
g) Remetre a la Direcció General de Política Científica, en el termini d'un mes des de la finalització de l'estada, la documentació següent:  
  
- Informe del treball realitzat que continga els resultats obtinguts i on es faça constar la conformitat del responsable de l'equip o grup investigador receptor.  
- Certificat de l'estada emés per la persona representant legal del centre de destí en què consten les dates d'inici i finalització de l'estada, amb el vistiplau de la persona responsable de l'equip o del grup científic receptor.  
La realització de l'estada per un període de temps inferior al previst en la resolució de concessió de la beca suposarà l'obligació de reintegrar una part de la quantia percebuda proporcional al període no gaudit de l'estada.  
Addicionalment, un any després de la finalització de la beca, i com a data límit abans del 31 de desembre de 2013, es presentarà una memòria amb les accions dutes a terme i els seus resultats. Esta memòria serà avaluada i els seus resultats tinguts en compte per a l'adjudicació de noves sol·licituds d'ajudes convocades per la Generalitat.  
  
  
ANNEX X  
  
Ajudes per a la realització de projectes d'I+D   
per a grups d'investigació emergents  
  
Base 1. Objecte i àmbit  
L'objecte de la present convocatòria és concedir ajudes a grups d'investigació per a la realització de projectes d'I+D desenrotllats per grups emergents en organismes d'investigació de la Comunitat Valenciana.  
  
Els projectes presentats en esta convocatòria tindran una duració màxima de 2 anys.  
  
Base 2. Sol·licitants i beneficiaris  
Podran ser beneficiaris d'estes ajudes els organismes d'investigació de la Comunitat Valenciana.  
Podrà presentar propostes, per mitjà del seu organisme i com a investigadors responsables de la seua execució cientificotècnica, el personal investigador doctor dels organismes d'investigació que tinga formalitzada la seua vinculació estatutària o contractual amb l'entitat beneficiària en el moment de la sol·licitud, que haurà de mantindre almenys durant el període d'execució de l'ajuda.  
  
Base 3. Equip de treball del projecte  
L'equip estarà format com a mínim per tres investigadors o investigadores, dels quals almenys l'investigador principal i una altra persona del grup han de posseir el títol de doctor i tindre formalitzada la seua vinculació estatutària o contractual amb les entitats beneficiàries.  
L'investigador principal haurà de complir els requisits següents:  
a) Ser o haver sigut IP d'un projecte precompetitiu propi del seu organisme   
b) Haver obtingut el títol de doctor després de l'1 de gener de 2004.  
Cap membre de l'equip haurà participat com a investigador principal en projectes finançats per organismes internacionals, plans nacionals d'I+D+i o projectes de la conselleria competent en matèria d'I+D.  
  
L'investigador principal no podrà participar com a membre en un altre projecte de les mateixes característiques d'este annex.   
Els requisits exigits hauran de complir-se tant a la finalització del termini per a la presentació de les sol·licituds com en el període d'execució de l'ajuda concedida.  
  
Base 4. Formalització de sol·licituds  
1. Termini i lloc de presentació   
a) El personal investigador presentarà la seua sol·licitud en els registres dels organismes d'investigació on tinga la seua vinculació funcionarial, estatutària o laboral en el termini d'un mes a partir de l'endemà de la publicació de la convocatòria en el Diari Oficial de la Comunitat Valenciana.   
En cas que l'organisme d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
b) Finalitzat este termini, els organismes disposen de 10 dies hàbils per a presentar les sol·licituds en els llocs assenyalats en l'article 38.4 de la LRJPAC.   
2. L'imprés de sol·licitud anirà acompanyat dels documents següents:  
a) Memòria cientificotècnica del projecte d'investigació.  
b) Currículum de cada un dels investigadors o investigadores que figuren en la sol·licitud.  
c) Declaració responsable de què cap membre de l'equip ha participat com a investigador principal en un altre projecte dels assenyalats en l'apartat 3 del present annex.  
d) Còpia de la resolució de concessió del projecte d'un programa propi del seu organisme.  
e) En cas de presentar la sol·licitud en coordinació amb grups d'investigació consolidats, s'haurà d'aportar una còpia de la resolució de concessió del projecte del Pla Nacional o del Programa Marc de la Unió Europea.   
El personal vinculat a altres organismes haurà d'aportar l'autorització del seu organisme per a participar en el projecte.  
  
Base 5. Naturalesa i quantia de les ajudes  
Les subvencions podran finançar, totalment o parcialment, el pressupost sol·licitat, i la quantia es determinarà en cada cas d'acord amb els criteris d'avaluació i selecció.  
Les ajudes concedides seran compatibles amb altres ajudes o subvencions, sempre que conjuntament no superen el cost total del projecte.  
La persona que ho sol·licite haurà de declarar les ajudes que haja obtingut o sol·licitat per al mateix projecte, tant en iniciar-se el projecte com en qualsevol moment posterior.  
Conceptes susceptibles d'ajuda:  
Despeses de funcionament del projecte, fins a un màxim de 6.000 euros anuals, corresponents a:  
- material fungible  
- viatges, manutenció i allotjament (màxim 6.000 euros, entre les dos anualitats)  
- altres despeses de funcionament complementaris necessaris per a l'execució del projecte  
Els membres del grup no podran percebre remuneracions a càrrec del projecte d'investigació. S'exclouen les despeses en béns inventariables siga quina siga la seua quantia.  
  
Base 6. Avaluació i selecció  
L'avaluació i selecció de les propostes s'efectuarà segons els criteris següents:  
a) Qualitat del grup d'investigació (40%).  
b) Qualitat i interés cientificotècnic del projecte d'I+D, objectius i metodologia del projecte (50%).  
c) Adequació del pressupost a les activitats previstes (10%).  
d) Es podrà concedir una puntuació addicional del 15% a aquelles sol·licituds que presenten el projecte en coordinació amb un grup d'investigació consolidat que durant 2012 realitze un projecte finançat pel Pla Nacional o pel Programa Marc de la Unió Europea.   
  
  
Base 7. Justificació de les subvencions  
A més del que establixen les normes generals, també es justificarà l'ús de la subvenció concedida per mitjà del compliment de les normes sobre seguiment cientificotècnic. A este efecte, s'haurà de presentar, en el termini màxim de tres mesos des de la finalització del projecte, una breu memòria (màxim 10 fulls) on s'especifiquen totes les actuacions realitzades.  
Addicionalment, un any després de la finalització del projecte es presentarà una memòria amb les accions dutes a terme i els seus resultats. Esta memòria serà avaluada i els resultats es tindran en compte per a l'adjudicació de noves sol·licituds d'ajudes convocades per la Generalitat.  
  
Base 8. Renovació de les ajudes  
El director general de Política Científica resoldrà les renovacions anuals de les ajudes concedides a l'empara del present annex, que estaran condicionades al compliment de tots els requisits exigits en esta convocatòria. La renovació estarà condicionada a l'existència de crèdit adequat i suficient en el corresponent exercici pressupostari.  
  
Requisits: hauran de presentar un informe normalitzat de progrés i seguiment del projecte d'investigació, on es manifestarà, si és procedent, la voluntat de renovar el projecte per a la segona anualitat. A l'informe s'adjuntarà la relació de resultats derivats de l'execució de la primera anualitat del projecte.  
Termini: el termini de presentació de la sol·licitud per a la renovació serà de l'1 al 31 de gener de 2013.  
  
  
ANNEX XI  
  
Ajudes per a grups d'investigació de qualitat contrastada  
  
Base 1. Objecte  
L'objecte d'esta convocatòria és la concessió d'ajudes per a la realització d'accions d'I+D per a grups d'investigació amb una trajectòria acreditada de qualitat contrastada.   
  
Base 2. Programes  
La present convocatòria consta de dos programes:  
A) Programa Gerónimo Forteza d'ajudes per a la contractació de personal de suport en organismes d'investigació de la Comunitat Valenciana  
B) Ajudes complementàries per a projectes d'I+D  
  
A) Programa Gerónimo Forteza d'ajudes per a la contractació de personal de suport en organismes d'investigació de la Comunitat Valenciana  
  
Base A1. Objecte de la convocatòria  
L'objecte de la present convocatòria és la concessió d'ajudes per a la contractació de personal tècnic de suport, amb titulació de grau, llicenciat, enginyer, arquitecte, enginyer tècnic, diplomat o tècnic especialista, per a la realització d'un projecte d'investigació en organismes d'investigació de la Comunitat Valenciana.   
  
Base A2. Sol·licitants i beneficiaris  
Podran ser beneficiaris d'estes ajudes els organismes d'investigació de la Comunitat Valenciana en què tinga formalitzada la seua relació laboral l'investigador principal del projecte d'I+D requerit al grup d'investigació on s'incorpore el personal de suport. Així mateix, tindran la consideració de beneficiàries les persones físiques contractades que realitzaran l'estada de formació en els dits organismes d'investigació.  
  
Podran presentar propostes, per mitjà del seu organisme d'investigació i com a investigadors responsables de la formació del personal de suport, el personal investigador doctor que tinga formalitzada la seua vinculació funcionarial, estatutària o contractual, en el moment de la sol·licitud, i que haurà de mantindre almenys durant el període d'execució de l'ajuda.  
Les dites persones hauran de ser investigadors principals d'un projecte d'investigació vigent, i que es trobe en l'última anualitat d'execució, finançat per plans nacionals d'I+D o per programes marc de la Unió Europea. Este requisit haurà de complir-se en el moment de l'execució de l'ajuda.   
Les entitats beneficiàries formalitzaran amb el personal de suport un contracte dels que estan regulats en l'Estatut dels Treballadors per a la realització d'un projecte d'investigació o un contracte formatiu en pràctiques.  
  
Base A3. Concepte i característiques de l'ajuda  
1. L'ajuda es destinarà al finançament del cost dels contractes laborals que formalitzaran els organismes d'investigació que resulten beneficiaris.  
2. L'ajuda tindrà una duració màxima de sis mesos. El període de gaudi de les ajudes s'establirà en la resolució de concessió i finalitzarà com a màxim el 31 de desembre de 2012.  
3. La dotació de les ajudes serà de 7.000 euros, corresponents al salari brut de sis mesos a temps complet, i a esta quantitat s'afegirà l'import de la quota empresarial a la Seguretat Social.  
  
Base A4. Requisits de les persones beneficiàries  
Per a optar als contractes d'estes ajudes serà necessari el compliment dels requisits següents:  
a) Tindre la nacionalitat espanyola, o ser nacional d'un estat membre de la Unió Europea o ser estranger o estrangera amb autorització o permís de residència o d'estada a Espanya i, en tot cas, residir a la Comunitat Valenciana.  
b) Posseir la titulació de grau, llicenciat, enginyer, arquitecte, enginyer tècnic, diplomat o tècnic especialista i haver-la obtinguda després de l'1 de gener de 2010.   
  
Base A5. Formalització de sol·licituds  
1. Termini i lloc de presentació   
a) El personal investigador presentarà la seua sol·licitud en els registres dels organismes d'investigació on tinga la seua vinculació funcionarial, estatutària o laboral en el termini d'un mes a partir de l'endemà de la publicació de la convocatòria en el Diari Oficial de la Comunitat Valenciana. En cas que l'organisme d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
b) Finalitzat este termini, els organismes disposen de 10 dies hàbils per a presentar les sol·licituds en qualsevol dels llocs assenyalats en l'article 38.4 de la LRJPAC.   
2. L'imprés de sol·licitud anirà acompanyat dels documents següents:  
a) Currículum de l'investigador principal del projecte d'I+D.  
  
b) Memòria sobre les activitats a desenrotllar pel personal de suport.  
c) Document que acredite la concessió del projecte d'I+D, en el qual s'indique la quantitat concedida, així com les dates d'inici i finalització. En el cas de ser beneficiari d'ajudes del Programa Marc de la Unió Europea o projectes coordinats, el responsable en matèria d'investigació de l'entitat haurà de certificar, a més, l'investigador responsable del projecte, i la data d'inici i finalització d'este.  
  
Base A6. Avaluació i selecció  
L'avaluació de sol·licituds es realitzarà d'acord amb els criteris següents:  
a) Qualitat de l'investigador principal (70%).  
b) Adequació de les activitats de formació per al personal de suport (20%).  
c) Característiques i dimensió del projecte d'I+D (volum de recursos, complexitat de gestió i execució) (10%).   
  
Base A7. Justificació de les subvencions  
A més del que establixen les normes generals, també es justificarà l'ús de la subvenció concedida per mitjà del compliment de les normes sobre seguiment cientificotècnic. A este efecte, l'investigador principal haurà de presentar, en el termini màxim de tres mesos des de la finalització del projecte, una memòria breu (màxim 10 fulls) on s'especifiquen totes les accions realitzades pel personal de suport contractat.   
  
  
Base A8. Obligacions dels beneficiaris  
En el termini d'un mes, a comptar de la formalització del contracte del personal de suport, es presentarà una còpia d'este en la Direcció General de Política Científica.   
  
B) Ajudes complementàries per a projectes d'I+D  
  
Base B1. Objecte i àmbit de la convocatòria  
L'objecte de la present convocatòria és la concessió d'ajudes a grups d'investigació de qualitat contrastada per a completar el finançament del desenrotllament de projectes d'I+D vigents, durant 2012, finançats per plans nacionals d'I+D+i o per programes marc de la Unió Europea que es desenrotllen en organismes d'investigació de la Comunitat Valenciana.  
  
Base B2. Sol·licitants i persones beneficiàries  
1. Podran ser beneficiaris d'estes ajudes els organismes d'investigació de la Comunitat Valenciana en què tinga formalitzada la seua relació laboral l'investigador principal del projecte d'I+D requerit al grup d'investigació.  
2. Podran presentar propostes, per mitjà del seu organisme d'investigació i com a investigadors responsables de la seua execució cientificotècnica, el personal investigador doctor que tinga formalitzada la seua vinculació funcionarial, estatutària o contractual en el moment de la sol·licitud, i que haurà de mantindre almenys durant el període d'execució de l'ajuda.  
3. El personal investigador doctor haurà de ser investigador principal d'un projecte d'investigació vigent, finançat per plans nacionals d'I+D+i o per programes marc de la Unió Europea. Este requisit haurà de complir-se tant en el moment de finalització del termini per a la presentació de sol·licituds com durant l'execució de l'ajuda.   
4. Els projectes hauran de ser desenrotllats pel mateix equip d'investigació que té concedit el projecte finançat.  
  
Base B3. Concepte i característiques de l'ajuda  
1. Les subvencions podran finançar, totalment o parcialment, la proposta presentada, i la quantia es determinarà en cada cas d'acord amb els criteris d'avaluació i selecció. La proposta justificarà la necessitat de dotació complementària per a afrontar les despeses corrents no coberts per la convocatòria respectiva del projecte d'I+D.  
2. La persona que sol·licite esta ajuda haurà de declarar les ajudes que haja obtingut o sol·licitat per al mateix projecte, tant en iniciar-se el projecte com en qualsevol moment posterior.  
3. Conceptes susceptibles d'ajuda:  
Despeses de funcionament del projecte corresponents a:  
- material fungible;  
- viatges, manutenció i allotjament dels membres del grup (màxim 6.000 euros);  
- altres despeses complementaris necessaris per a l'execució del projecte (s'exceptuen les despeses de personal, complements salarials, o de becaris, i les despeses en béns inventariables, siga quina siga la seua quantia.  
4. Imports màxims:  
Fins a 20.000 euros per a projectes finançats per plans nacionals d'I+D+i  
Fins a 10.000 euros per a projectes finançats pels programes marc de la Unió Europea.  
5. Les quantitats concedides per la Generalitat, en convocatòries anteriors d'ajudes complementàries al mateix projecte d'I+D, seran tingudes en compte a l'efecte de calcular la dotació complementària necessària per a afrontar les despeses corrents no coberts per la convocatòria respectiva del projecte d'I+D, és a dir, no es finançaren les despeses de personal i costos indirectes.  
  
Base B4. Formalització de sol·licituds  
1. Termini i lloc de presentació   
a) El personal investigador presentarà la seua sol·licitud en els registres dels organismes d'investigació on tinga la seua vinculació funcionarial, estatutària o laboral en el termini d'un mes a partir de l'endemà de la publicació de la convocatòria en el Diari Oficial de la Comunitat Valenciana. En cas que l'organisme d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
b) Finalitzat este termini, els organismes disposen de 10 dies hàbils per a presentar les sol·licituds en qualsevol dels llocs assenyalats en l'article 38.4 de la LRJPAC.   
2. Documentació   
A) Sol·licituds d'ajuda complementària a un projecte del Pla Nacional d'I+D.   
L'imprés de sol·licitud anirà acompanyat dels documents següents:  
  
a) Memòria justificativa de la necessitat de la dotació complementària per al projecte d'I+D.  
b) Currículum de l'investigador principal.  
c) Relació detallada dels membres de l'equip d'investigació de l'ajuda complementària que no figuren en la sol·licitud, que haurà de coincidir amb el grup formal aprovat pel Pla Nacional.  
d) Document que acredite la quantitat inicialment sol·licitada en el Pla Nacional i relació de membres que apareixen en la dita sol·licitud.  
  
e) Document que acredite la concessió del projecte d'I+D, on s'indique la quantitat concedida, així com les dates d'inici i finalització.   
  
f) Historial cientificotècnic dels últims tres anys de l'equip o grup d'investigació  
B) Sol·licituds d'ajuda complementària a un projecte del Programa Marc de la Unió Europea o projectes coordinats.  
L'imprés de sol·licitud anirà acompanyat dels documents següents:  
  
a) Memòria justificativa de la necessitat de la dotació complementària per al projecte d'I+D.  
b) Currículum de l'investigador principal.  
c) Certificat del responsable en matèria d'investigació de l'entitat en què es faça constar les següents dades referents al projecte finançat: l'investigador responsable del projecte, la data d'inici i finalització d'este, la quantitat sol·licitada i concedida desglossada per conceptes, i la relació de membres.  
d) Historial cientificotècnic dels últims tres anys de l'equip o grup d'investigació  
e) Relació detallada dels membres components de l'equip d'investigació de l'ajuda complementària, en cas que superen el nombre disponible en el formulari de sol·licitud, que haurà de coincidir amb el grup formal aprovat pel programa marc de la Unió Europea o projecte coordinat.   
Només s'admetrà una sol·licitud per investigador principal.  
  
Base B5. Avaluació i selecció  
L'avaluació de sol·licituds es realitzarà d'acord amb els criteris següents:  
a) Qualitat del grup d'investigació (40%)  
b) Adequació del pressupost a les activitats previstes (60%)  
Base B6. Justificació de les subvencions  
Les justificacions s'hauran de presentar d'acord amb el que especifiquen les normes generals de procediment d'esta orde.  
Així mateix, també es justificarà l'ús de la subvenció concedida per mitjà del compliment de les normes sobre seguiment cientificotècnic. A este efecte, s'haurà de presentar durant el primer trimestre de 2013 una breu memòria (màxim 5 fulls) on s'especifiquen totes les actuacions realitzades.  
  
  
ANNEX XII  
  
Programa Prometeu per a grups d'investigació d'excel·lència  
  
Base 1. Objecte  
L'objecte del programa Prometeu és la concessió d'ajudes per a identificar, abonar i potenciar a grups d'I+D d'excel·lència a la Comunitat Valenciana i facilitar-ne el finançament.  
  
Base 2. Subprogrames  
La present convocatòria consta de dos subprogrames:  
A) Ajudes per a la renovació de projectes d'I+D per a grups d'investigació, convocats a l'empara de convocatòries anteriors dins del Programa Prometeu.   
B) Ajudes per al desenrotllament d'actuacions d'I+D per grups d'investigació d'excel·lència  
  
A) Ajudes per a la renovació de projectes d'I+D per a grups d'investigació  
  
Base A1. Requisits  
Els investigadors principals hauran de presentar un informe normalitzat de progrés i seguiment del projecte d'investigació, on es manifestarà, si és procedent, la voluntat de renovar el projecte per a la següent anualitat. A l'informe s'adjuntarà la relació de publicacions i patents derivades de l'execució del projecte.  
  
Base A2. Termini  
El termini de presentació de la sol·licitud per a la renovació corresponent a l'anualitat 2012, per a totes les edicions de les ajudes del Programa Prometeu, serà de l'1 al 15 de novembre de 2011.   
  
B) Ajudes per al desenrotllament d'actuacions d'I+D per grups d'investigació d'excel·lència  
  
Base B1. Duració  
Les ajudes d'esta convocatòria tindran una duració màxima de 4 anys.  
  
Base B2. Sol·licitants i beneficiaris  
Podran ser sol·licitants i beneficiaris d'estes ajudes els organismes d'investigació de la Comunitat Valenciana.  
Podrà presentar propostes, per mitjà del seu organisme i com a investigadors responsables de la seua execució cientificotècnica, el personal investigador doctor que haurà de tindre formalitzada la seua vinculació funcionarial, estatutària o contractual amb l'entitat beneficiària en el moment de la sol·licitud i que haurà de mantindre almenys durant el període d'execució de l'ajuda.  
  
Base B3. Grup d'investigació  
El grup d'investigació estarà format per un investigador principal i per altres investigadors doctors i haurà de tindre formalitzada la seua vinculació funcionarial, estatutària o contractual amb els organismes d'investigació.  
A l'efecte de còmput d'hores de dedicació del personal investigador, les accions concedides a l'empara del que disposa esta convocatòria no computaran hores de dedicació.  
  
  
Base B4. Tipus d'accions  
Per a poder sol·licitar accions d'I+D, dins del Programa Prometeu, l'investigador principal haurà de tindre reconeguts un mínim de 3 trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haver finalitzat com a tal un mínim de 3 projectes d'I+D del Pla Nacional o de programes marc de la Unió Europea, amb una duració superior a un any com a investigador principal del projecte.  
Per al conjunt del grup d'investigació, els seus membres hauran de presentar una mitjana de 2 trams d'avaluació positiva de l'activitat investigadora per la CNEAI o de 2 projectes dels mencionats en el paràgraf anterior.  
Al llarg de la vigència del projecte d'investigació podrà sol·licitar-se la incorporació de nous membres al grup, sempre que es mantinga la mitjana requerida en el paràgraf anterior, que podran ser objecte de subvenció per esta convocatòria durant la vigència de l'ajuda.  
  
  
Base B5. Formalització de sol·licituds  
1. Termini i lloc de presentació   
a) El personal investigador presentarà la seua sol·licitud en els registres dels organismes d'investigació on tinga la seua vinculació funcionarial, estatutària o laboral en el termini de dos mesos a partir de l'endemà de la publicació de la convocatòria en el Diari Oficial de la Comunitat Valenciana. En el cas que l'organisme d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
b) Finalitzat este termini, els organismes disposen de 10 dies hàbils per a presentar les sol·licituds en qualsevol dels llocs assenyalats en l'article 38.4 de la LRJPAC.   
2. Documentació  
L'imprés de sol·licitud anirà acompanyat dels documents següents:  
  
a) Memòria cientificotècnica, que haurà d'incloure les activitats que es desenrotllaran i el pressupost corresponent. La memòria contindrà la programació amb les previsions de l'activitat futura per als pròxims quatre anys.  
b) Relació de membres que formen part del grup d'investigació i que no figuren en la sol·licitud i currículum de cada un d'ells, incloent-hi l'investigador principal.  
c) Còpia de la resolució de la CNEAI on s'acredite el reconeixement dels trams de l'activitat investigadora de l'investigador principal i la resta de components del grup o còpia de la resolució de concessió dels projectes d'I+D, on conste la data d'inici i finalització d'estos. En el cas de ser beneficiari d'ajudes del Programa Marc de la Unió Europea o projectes coordinats, el responsable en matèria d'investigació de l'entitat sol·licitant haurà de certificar, a més, la referència del projecte, l'investigador responsable i la data d'inici i finalització d'este.  
  
d) Llista de publicacions, patents i contractes del grup en els últims 5 anys.  
e) En cas de sol·licitar ajuda complementària per a l'execució de projectes del Pla Nacional o del Programa Marc Europeu, s'haurà d'aportar la resolució que en justifique la concessió a favor d'algun membre del grup d'investigació. En cas de ser beneficiari d'ajudes del Programa Marc de la Unió Europea o projectes coordinats, el responsable en matèria d'investigació de l'entitat sol·licitant haurà de certificar, a més, la referència del projecte, l'investigador responsable i la data d'inici i finalització d'este.  
f) El personal vinculat a altres entitats diferents de la sol·licitant haurà d'aportar autorització del seu organisme per a participar en el projecte.  
  
Base B6. Naturalesa i quantia de les ajudes  
Les subvencions podran finançar, totalment o parcialment, el pressupost sol·licitat, i la quantia es determinarà en cada cas d'acord amb els criteris d'avaluació i selecció.  
Les ajudes concedides seran incompatibles amb altres ajudes o subvencions per als mateixos conceptes que siguen subvencionats pel projecte.  
Conceptes susceptibles d'ajuda:  
1) Costos de personal  
a) Costos ocasionats per la participació en el projecte de personal contractat temporal, alié al personal vinculat estatutàriament o contractualment de manera permanent amb l'organisme sol·licitant, que podrà incorporar-se al projecte durant tot el temps o part del temps de duració previst, en dedicació total o parcial. Estos costos podran referir-se a les categories següents:  
- Personal tècnic de suport. La dotació d'este apartat serà de 7.000 euros corresponents al salari brut de sis mesos a temps complet. A esta quantitat s'afegirà l'import de la quota empresarial a la Seguretat Social. Les condicions d'esta ajuda s'assimilen a la de l'annex XI.A).  
  
- Personal investigador en formació. Els requisits i les característiques d'esta ajuda són els mateixos que els establits en l'annex II quant a requisits de les persones candidates als contractes, duració, dotació, caràcter i condicions de gaudi d'este, s'assimilaran a les d'aquelles ajudes. Estes condicions es fan extensives a totes les edicions del programa.  
b) Costos ocasionats per complements salarials per al personal investigador del grup que tinga una relació estatutària o laboral amb el centre beneficiari de l'ajuda.  
L'import màxim per a estos conceptes serà de 18.000 euros bruts anuals per al conjunt dels membres del grup (amb un màxim de 6.000 euros bruts anuals per a l'investigador principal i de 3.000 per a cada un de la resta de membres del grup).  
2) Costos d'execució:  
a) Despeses de funcionament:  
- Material fungible, fins a un màxim de 5.000 euros anuals.  
- Viatges, manutenció i allotjament, fins a un màxim de 3.000 euros anuals per a les persones que formen part del grup d'investigació. En este cas s'adequaran als límits que per concepte de viatges, manutenció i allotjament estiguen establits en la normativa pròpia de l'organisme d'investigació al qual es concedisca l'ajuda, i si no n'hi ha als de la Generalitat.   
- Difusió de les activitats del grup, fins a un màxim de 2.000 euros anuals.  
- Realització de jornades científiques, fins a un màxim de 6.000 euros anuals   
- Despesese de viatge, allotjament i manutenció d'investigadors doctors invitats, fins a un màxim de 5.000 euros anuals. En este cas s'adequaran als límits que per concepte de viatges, manutenció i allotjament estiguen establits en la normativa pròpia de l'organisme d'investigació a què es concedisca l'ajuda, i si no n'hi ha, als de la Generalitat.   
  
- Actuacions complementàries per a l'execució de projectes del Pla Nacional o del Programa Marc Europeu vigents tant en el moment de finalització del termini de presentació de sol·licituds com en el d'execució de l'ajuda, fins a un màxim de 10.000 euros anuals, amb les característiques de l'annex XI-B.   
b) Despeses d'adquisició d'equipament cientificotècnic, fins a un màxim de 15.000 euros per a cada un dels anys de vigència d'este.  
  
3) Despeses de funcionament de les entitats beneficiàries necessaris per al desenrotllament del projecte: esta quantitat ascendirà a un màxim de 5.000 euros anuals, com a dotació addicional del finançament per a despeses de funcionament concedida al projecte.  
Excepcionalment podran sobrepassar-se els límits establits en cada un dels apartats anteriors amb l'autorització prèvia del director general de Política Científica.   
Les modificacions de les quantitats concedides en la resolució d'adjudicació hauran de ser autoritzades pel director general de Política Científica.  
  
Base B7. Avaluació i selecció  
El procés d'avaluació i de selecció de les sol·licituds constarà de dos fases:  
Fase 1. L'Agència Nacional d'Avaluació i Prospectiva (ANEP) durà a terme una valoració cientificotècnica de les propostes segons els criteris següents:  
a) Capacitat de l'investigador principal i de la resta del grup d'investigació per a la realització de les activitats programades, interés i rellevància de les contribucions recents d'este relacionades amb la temàtica del projecte o semblants (40%).  
b) Viabilitat de la proposta: objectius, pla de treball, disseny de la investigació, pressupost previst (30%).  
c) Adequació del pressupost a les activitats proposades i justificació d'este d'acord amb les necessitats presentades (10%).  
Fase 2. Les accions seran valorades per científics experts en l'àmbit de la proposta, que duran a terme una avaluació dels aspectes següents:  
d) Oportunitat científica de la proposta (10%).  
e) Internacionalització de l'activitat investigadora del grup d'investigació (10%).  
La selecció es realitzarà atenent la distribució dels projectes per àrees temàtiques.  
  
Base B8. Incompatibilitats  
Les persones investigadores beneficiàries de les ajudes Prometeu no podran ser-ho de les ajudes establides en la resta d'annexos a la present orde, per als mateixos conceptes que hagen sigut objecte de subvenció per esta convocatòria.  
Així mateix, en el cas que els dits conceptes hagen sigut subvencionats prèviament per alguna de les convocatòries establides en esta orde, no seran objecte d'ajuda dins del Programa Prometeu.  
  
Base B9. Justificació de les ajudes   
1. La justificació de les ajudes es farà d'acord amb el que establix la base 13 de l'annex I i per l'import de la subvenció concedida.  
  
2. Els organismes beneficiaris de les ajudes hauran de justificar la subvenció aportant la documentació següent:  
a) Certificat del gasto total realitzat emés pel responsable legal de l'organisme, al qual s'adjuntarà una relació de totes les despeses realitzades.  
b) Fotocòpies compulsades dels contractes del personal contractat a càrrec del programa.  
c) Certificat del pagament de complements salarials.  
Els beneficiaris d'esta ajuda, en qualsevol de les seues edicions, addicionalment, un any després de la finalització del projecte presentaran una memòria amb les accions dutes a terme i els seus resultats. Esta memòria serà avaluada i els seus resultats tinguts en compte per a l'adjudicació de noves sol·licituds d'ajudes convocades per la Generalitat.  
  
Base B10. Renovació de les ajudes  
1. El director general de Política Científica resoldrà les renovacions anuals de les ajudes de les mateixes característiques concedides a l'empara de convocatòries anteriors, que estaran condicionades al compliment de tots els requisits exigits en esta convocatòria. La renovació estarà condicionada a l'existència de crèdit adequat i suficient en el corresponent exercici pressupostari.  
2. Requisits: hauran de presentar un informe normalitzat de progrés i seguiment del projecte d'investigació, on es manifestarà, si és procedent, la voluntat de renovar el projecte per a la següent anualitat. A l'informe s'adjuntarà la relació de publicacions i patents derivades de l'execució del projecte.  
3. Termini: el termini de presentació de la sol·licitud per a la renovació corresponent a l'anualitat 2013, de totes les ajudes del Programa Prometeu convocades fins a la data, serà de l'1 al 15 de novembre de 2012.   
  
Base B11. Obligacions  
Els grups d'investigació beneficiaris d'estes ajudes estan obligats a:  
a) Disposar d'una pàgina web del grup, que haurà de ser actualitzada permanentment, en la qual figurarà el patrocini i el logotip de la Generalitat.  
b) Disposar d'un acrònim i d'un logotip per al grup, que també figurarà en la pàgina web.  
c) Inscriure's en els registres de grups d'investigació de la Comunitat Valenciana i del seu organisme d'investigació, si és el cas.  
d) Presentar una còpia del contracte del personal contractat, en el termini d'un mes des que s'haja firmat.  
ANNEX XIII  
  
Ajudes per a l'organització i difusió de congressos,  
jornades i reunions de caràcter científic,   
tecnològic, humanístic o artístic  
  
Base 1. Objecte  
Esta convocatòria té com a objecte la concessió d'ajudes als organismes d'investigació per a l'organització i difusió de congressos, jornades i reunions de caràcter científic, tecnològic, humanístic o artístic, com a labor de disseminació dels resultats de les investigacions realitzades en el marc de les activitats primàries de caràcter no econòmic dels organismes d'investigació.  
Els esdeveniments han de celebrar-se dins de l'àmbit de la Comunitat Valenciana, entre l'1 de gener i el 31 de desembre de 2012, en el cas d'entitats públiques i amb pagament anticipat, i des de l'1 de gener fins al 30 de novembre de l'any 2012, en el cas de les entitats privades.   
Les ajudes es destinaran a finançar qualsevol de les activitats següents:  
1. Les despeses realitzades de l'activitat (màxim 3.000 €).  
2. La difusió dels programes de la reunió.  
3. Els viatges, estades, manutenció i participació de ponents i conferenciants. En este cas s'adequaran als límits que per concepte de viatges, manutenció i allotjament s'establisquen en la normativa pròpia de l'organisme d'investigació al qual es concedix l'ajuda i, si no n'hi ha, als de la Generalitat.  
4. L'edició de les ponències o conclusions resultants.   
Queden exclosos de la convocatòria:  
a) Les despeses socials associats a les actuacions subvencionades.  
b) Els cursos de postgrau, de reciclatge o d'especialització.  
c) Material inventariable, siga quina siga la seua quantia.  
d) Material fungible, en general, que no tinga relació amb l'activitat proposada.   
  
Base 2. Sol·licitants i beneficiaris  
Podran presentar sol·licituds i ser beneficiaris d'estes ajudes els organismes d'investigació de la Comunitat Valenciana.  
Podrà presentar propostes, a través del seu organisme i com a investigador responsable de la seua execució, el personal investigador doctor, que haurà de tindre formalitzada la seua vinculació estatutària o contractual amb l'entitat beneficiària en el moment de la sol·licitud, i l'haurà de mantindre almenys durant el període d'execució de l'ajuda.  
  
Base 3. Formalització de les sol·licituds  
1. Termini i lloc de presentació   
a) El personal investigador presentarà la seua sol·licitud en els registres dels organismes d'investigació on tinga la seua vinculació funcionarial, estatutària o laboral en qualsevol dels terminis següents:  
a.1) Un mes a partir de l'endemà de la publicació de la convocatòria en el Diari Oficial de la Comunitat Valenciana.  
a.2) Des de l'1 fins al 31 d'octubre de 2011.  
En cas que l'organisme d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
b) Finalitzat cada un d'estos terminis, els organismes disposen de 10 dies hàbils per a presentar les sol·licituds en qualsevol dels llocs assenyalats en l'article 38.4 de la LRJPAC.   
2. Documentació   
L'imprés de sol·licitud haurà d'anar acompanyat dels documents següents:  
a) Currículum de l'investigador responsable del projecte.  
b) Composició del comité científic.  
c) Programa científic.  
d) Pressupost d'ingressos i despeses detallades per conceptes. En el pressupost de despeses es farà constar la relació de la totalitat de les despeses, i s'especificarà per a quins d'estos se sol·licita finançament.   
e) El document de compromís de cofinançament.  
  
Base 4. Import de les ajudes  
Les ajudes consistiran en una subvenció per un import fins a 9.000 euros, que es concedirà d'acord amb els criteris de selecció i d'avaluació. Excepcionalment, podran concedir-se a un màxim de 5 propostes, imports fins a 18.000 euros, en funció de l'excel·lència i transcendència científica internacional dels esdeveniments.   
  
Base 5. Criteris de selecció i d'avaluació  
La selecció de les sol·licituds serà realitzada tenint en compte els criteris següents:  
a) La qualitat i la rellevància cientificotecnològica de l'activitat que es proposa i el seu àmbit de projecció (50%).  
b) La trajectòria científica de l'investigador responsable en l'àrea temàtica de l'activitat proposada (50%).  
  
Base 6. Pagament i justificació de les ajudes  
A més del que establixen les normes generals, es justificarà documentalment la realització de l'activitat subvencionada per mitjà de la presentació dels documents següents:  
a) Memòria de les activitats realitzades.  
b) Programa científic definitiu, fullets, tríptics i cartells.  
c) Publicacions que hagen sigut objecte de l'ajuda.  
En tot cas, haurà de quedar acreditada en la documentació oficial del congrés i publicacions, el patrocini de la Generalitat. L'omissió d'esta obligació suposarà un cas d'incompliment previst en l'apartat 10.3 de l'annex I i podrà ocasionar el reintegrament de les quantitats concedides.  
  
  
ANNEX XIV  
  
Ajudes per a la promoció de la investigació   
dels parcs científics de les universitats  
  
Base 1. Objecte i àmbit de la convocatòria  
L'objecte de la present convocatòria és regular el procediment de concessió, en règim de concurrència competitiva, d'acord amb els principis de publicitat, transparència, objectivitat, igualtat i no-discriminació, de les ajudes per a la promoció d'activitats primàries no econòmiques en els parcs científics de les universitats públiques valencianes.  
  
La seua finalitat és l'impuls dels parcs científics, afavorint-ne el desenrotllament per mitjà del finançament d'ajudes competitives encaminades al finançament d'infraestructures i equipament cientificotècnic del parc, així com actuacions de difusió dels resultats de les activitats d'investigació científica i desenrotllament tecnològic, i dels instruments de les polítiques públiques de foment de les dites activitats.  
  
  
Base 2. Sol·licitants i beneficiàries  
Podran ser sol·licitants i beneficiàries d'estes ajudes les universitats públiques de la Comunitat Valenciana.   
  
Base 3. Formalització de sol·licituds  
1. Termini i lloc de presentació   
a) El personal investigador presentarà la seua sol·licitud en els registres dels organismes d'investigació on tinga la seua vinculació funcionarial, estatutària o laboral en el termini d'un mes a partir de l'endemà de la publicació de la convocatòria en el Diari Oficial de la Comunitat Valenciana.   
En el cas que l'organisme d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
b) Finalitzat este termini, els organismes disposen de 10 dies hàbils per a presentar les sol·licituds en qualsevol dels llocs assenyalats en l'article 38.4 de la LRJPAC.   
2. Documentació  
Les sol·licituds omplides telemàticament hauran de tindre la firma de qui exercisca la representació legal de l'entitat i de l'investigador doctor sol·licitant. Cada investigador doctor tan sols podrà presentar una sol·licitud per a cada un dels conceptes susceptibles d'ajuda.   
  
L'imprés de sol·licitud anirà acompanyat d'una declaració responsable de no estar incursos en les prohibicions previstes en l'article 13 de la Llei 38/2003, General de Subvencions, i, a més, dels següents documents, segons el tipus de sol·licitud formulada:  
2.1. Infraestructures científiques i equipament comú del parc:  
a) Memòria en què es descriga la infraestructura o l'equipament sol·licitat i la seua relació amb el parc científic.  
b) Memòria econòmica o pressupost.  
c) Currículum de l'investigador doctor sol·licitant.  
d) Relació d'investigadors principals de projectes (fins a un màxim de 4) que avalen la sol·licitud.   
e) Relació de projectes d'investigació vigents i la seua vinculació amb les infraestructures o l'equipament sol·licitat.  
f) Declaració del responsable de la universitat en què conste que el destí de l'equipament proposat es localitzarà en les instal·lacions d'investigació que es troben ubicades en el parc científic.  
  
g) Document que especifique el cofinançament aportat per l'organisme d'investigació, que no serà en cap cas inferior al 25%, i que haurà de ser, en el seu moment, oportunament acreditat en els termes que preveu l'article 30 de la LGS, i el finançament sol·licitat (segons s'establix en el Reglament (CE) núm. 1628/2006 de la Comissió Europea)  
  
2.2. Actuacions de difusió:  
a) Currículum de la persona responsable de l'actuació.  
b) Memòria descriptiva o tècnica de l'actuació.  
c) Pressupost econòmic detallat per conceptes.   
d) Document del compromís de cofinançament.  
  
Base 4. Naturalesa i quantia de les ajudes  
1. Les subvencions podran finançar, totalment o parcialment, el pressupost sol·licitat i la quantia es determinarà en cada cas d'acord amb els criteris d'avaluació i de selecció.  
2. Així mateix, el 25% corresponent a l'entitat podrà finançar-se a càrrec d'un altre tipus d'ajudes i amb fons de l'organisme d'investigació .  
En cap cas les ajudes atorgades podran ser d'una quantia tal que, aïlladament o en concurrència amb subvencions i ajudes atorgades per altres administracions o ens públics o privats, de qualsevol nacionalitat, supere el cost de l'activitat que ha de desenrotllar l'entitat beneficiària. En este cas, quan la subvenció principal siga la de la Generalitat, correspondrà el reintegrament de l'excés obtingut sobre el cost de l'activitat exercida.  
3. Conceptes susceptibles d'ajuda:  
a) Despeses d'infraestructures i/o despeses d'adquisició d'equipament cientificotècnic, fins a un màxim de 60.000 euros. Estes infraestructures i equipament hauran de ser dels servicis comuns del parc.  
  
Les subvencions podran finançar fins a un màxim del 75% del pressupost presentat per a:  
- Infraestructures d'investigació  
- Adquisició i instal·lació de nou equipament cientificotècnic  
  
- Modernització i millora de prestacions de l'equipament existent  
  
b) Despeses d'actuacions de difusió, fins a un màxim de 20.000 euros:  
- Material fungible destinat a l'activitat de difusió.  
- Viatges, manutenció i allotjament fins a un màxim de 6.000 €. En este cas s'adequaran als límits que per concepte de viatges, manutenció i allotjament estiguen establits en la normativa pròpia de l'organisme d'investigació a què es concedisca l'ajuda i, si no n'hi ha, de la Generalitat Valenciana. S'haurà d'acreditar la relació de les despeses amb l'activitat de difusió.   
- Difusió de les activitats i realització de jornades científiques.  
- Altres despeses necessàries per al desenrotllament de les activitats.  
  
Base 5. Criteris d'avaluació i de selecció  
5.1. Infraestructures científiques i equipament científic tècnic:   
a) Relació de la infraestructura o equipament amb l'activitat del parc (20%)  
b) Qualitat científica de la persona investigadora sol·licitant i dels investigadors que avalen la sol·licitud (35%)  
c) Idoneïtat de la proposta (30%)  
d) Pressupost (15%)  
5.2. Actuacions de difusió:  
a) Currículum de la persona responsable de l'actuació (20%)  
  
b) Qualitat de l'actuació prevista (40%)  
c) Pressupost (20%)  
d) Àmbit de repercussió de l'actuació de difusió (20%)  
Addicionalment, podran concedir-se fins a un màxim de 30 punts, quan es tracte de presentació de propostes de col·laboració entre unes quantes universitats.  
  
Base 6. Justificació de les subvencions  
A) S'haurà de presentar justificació del cost total de l'equipament o infraestructura finançat amb la documentació següent:  
1) Document justificatiu de cofinançament.  
2) A més del que establix la base 13 de l'annex I, s'haurà d'aportar en el moment de la justificació una memòria amb les accions dutes a terme, els seus resultats i la relació de les despeses subvencionades amb les dites accions.  
3) En el cas de difusió, addicionalment s'haurà d'aportar el material gràfic (fullets, tríptics, cartells...) que acredite la realització de l'acció.  
  
En tot cas, haurà de quedar acreditada en la documentació remesa el patrocini de la Generalitat. L'omissió d'esta obligació suposarà un cas d'incompliment previst en l'apartat 10.3 de l'annex I i la possibilitat de reintegrar les quantitats percebudes.  
B) Addicionalment, un any després de la finalització de les activitats, es presentarà una nova memòria amb les accions dutes a terme i els seus resultats. Esta memòria serà avaluada i els seus resultats tinguts en compte per a l'adjudicació de noves sol·licituds d'ajudes convocades per la Generalitat.  
  
  
Annex XV  
  
Ajudes per a estades de personal investigador   
en empreses de la Comunitat Valenciana  
  
Base 1. Objecte de la convocatòria  
L'objecte de la present convocatòria és la concessió d'ajudes als organismes d'investigació del sistema valencià de ciència i tecnologia per a la realització d'estades del personal investigador doctor en empreses de la Comunitat Valenciana que tinguen com a finalitat la realització d'estudis previs i de viabilitat de projectes d'investigació.  
  
Incentivant la mobilitat del personal investigador cap a les empreses valencianes, es pretén promoure el coneixement mutu, la confiança i la transferència dels resultats del coneixement.  
  
Base 2. Sol·licitants i beneficiaris  
Podran ser beneficiaris d'estes ajudes els organismes d'investigació del sistema valencià de ciència i tecnologia.  
Podrà presentar propostes, per mitjà del seu organisme i com a investigadors responsables de la seua execució cientificotècnica, el personal investigador doctor que tinga formalitzada la seua vinculació estatutària o contractual amb l'entitat beneficiària en el moment de la sol·licitud, i que haurà de mantindre almenys durant el període d'execució de l'ajuda.  
  
Base 3. Duració i període de realització de les estades  
L'estada haurà de realitzar-se en empreses de la Comunitat Valenciana, i tindrà una duració màxima de 120 hores.  
El període de realització de l'estada estarà comprés entre l'1 de gener i el 31 de desembre de 2012.  
  
Base 4. Formalització de sol·licituds  
1. Termini i lloc de presentació   
a) El personal investigador presentarà la seua sol·licitud en els registres dels organismes d'investigació on tinga la seua vinculació funcionarial, estatutària o laboral en el termini de dos mesos a partir de l'endemà de la publicació de la convocatòria en el Diari Oficial de la Comunitat Valenciana.  
En cas que l'organisme d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
b) Finalitzat este termini, els organismes disposen de 10 dies hàbils per a presentar les sol·licituds en qualsevol dels llocs assenyalats en l'article 38.4 de la LRJPAC.  
2. L'imprés de sol·licitud anirà acompanyat dels documents següents:  
a) Currículum de la persona sol·licitant.  
b) Memòria del treball d'investigació a desenrotllar.  
c) Document en què conste el consentiment de l'empresa per a realitzar l'estada, així com el compromís de cofinançament d'esta.  
  
  
Base 5. Criteris d'avaluació  
Els criteris que s'establixen per a l'avaluació d'estes ajudes són els següents:  
a) Adequació del currículum cientificotècnic de la persona sol·licitant a la investigació que es pretén realitzar (30%).  
b) Interés cientificotècnic i possibles repercussions del treball d'investigació proposat (40%).  
c) Viabilitat de la seua execució en el temps sol·licitat (30%).  
  
Base 6. Dotació, caràcter i condicions de l'ajuda  
1. La Generalitat aportarà 1.000 euros a l'organisme d'investigació per persona seleccionada (equivalent a una dedicació de 120 hores).  
2. L'empresa aportarà 2.000 euros a l'organisme d'investigació a què pertanga la persona seleccionada (equivalent a una dedicació de 120 hores). Addicionalment, l'empresa sufragarà les despeses d'incorporació del personal investigador.  
3. De les quantitats anteriors, el personal investigador seleccionat rebrà, en concepte de complement salarial, la quantitat de 2.500 euros (equivalents a una dedicació de 120 hores).  
4. Les dotacions seran proporcionals al temps de dedicació.  
  
Base 7. Compatibilitat  
Estes ajudes són incompatibles amb qualsevol altra obtinguda per a la mateixa finalitat.  
  
Base 8. Obligacions de les persones beneficiàries  
Les persones beneficiàries estaran obligades a:  
a) Comunicar a la Direcció General de Política Científica la seua incorporació a l'empresa de destí dins dels 10 dies següents a la data en què es produïsca. En cas de no comunicar la incorporació en el termini mencionat, es considerarà que renuncia a l'ajuda concedida  
b) Ajustar la seua actuació a les normes de l'empresa a què s'incorporen i exercir la seua activitat en règim de dedicació exclusiva.  
c) Notificar expressament qualsevol canvi en les condicions de l'estada subvencionada per mitjà d'un escrit dirigit a la Direcció General de Política Científica per a la seua autorització, prèviament a la realització de l'estada. L'incompliment de la dita notificació podrà donar lloc a la modificació de la resolució de concessió.  
d) Remetre a la Direcció General de Política Científica, en el termini d'un mes des de la finalització de l'estada, la documentació següent:  
  
- Informe del treball realitzat, que continga els resultats obtinguts i on es faça constar la conformitat del responsable de l'empresa.  
  
- Certificat de l'estada emés per la persona representant legal de l'empresa de destí, en el qual conste les dates d'inici i finalització de l'estada.  
La realització de l'estada per un període de temps inferior al previst en la resolució de concessió de l'ajuda suposarà l'obligació de reintegrar una part de la quantia percebuda proporcional al període no gaudit de l'estada.  
Addicionalment, un any després de la finalització de l'ajuda, es presentarà una memòria amb les accions dutes a terme i els seus resultats. Esta memòria serà avaluada i els resultats es tindran en compte per a l'adjudicació de noves sol·licituds d'ajudes convocades per la Generalitat.  
  
  
Annex XVI   
  
Ajudes a grups d'investigació per a la constitució   
i acreditació de les xarxes d'excel·lència ISIC   
(Instituts Superiors d'Investigació Cooperativa)  
  
Base 1. Objecte i àmbit de la convocatòria  
La present convocatòria regula el procediment de concessió, en règim de concurrència competitiva, d'acord amb els principis de publicitat, transparència, objectivitat, igualtat i no-discriminació, de les ajudes a grups d'investigació perquè impulsen la constitució de les xarxes d'excel·lència ISIC (Instituts Superiors d'Investigació Cooperativa).  
  
La convocatòria pretén fomentar l'associació voluntària de grups d'investigació, liderats per equips d'excel·lència del sistema valencià de ciència i tecnologia, per a la constitució d'ISIC.   
Els ISIC tenen com a objectius:  
- liderar la investigació científica i tecnològica d'excel·lència a la Comunitat Valenciana,  
- potenciar el transvasament del coneixement al benestar de la societat,  
- formar comunitats d'investigació d'alta qualitat, especialitzades en àmbits interdisciplinaris, que puguen atraure el talent de les persones i els recursos econòmics,  
- liderar i participar en programes cooperatius de doctorat i postgrau d'alta qualitat capaç d'atraure brillants investigadors en formació tant nacionals com internacionals.  
  
Base 2. Sol·licitants i beneficiaris  
Podran ser sol·licitants i beneficiaris d'estes ajudes els organismes d'investigació de la Comunitat Valenciana.  
Podran presentar propostes, a través de l'organisme d'investigació en què treballen, els investigadors responsables dels grups d'excel·lència Prometeu.  
Podran presentar-se propostes que continguen aliances entre diferents grups d'excel·lència Prometeu, així com amb altres grups d'investigació d'excel·lència nacionals o estrangers. També podran formar part d'eixes aliances empreses o organitzacions públiques o privades que faciliten la transferència dels resultats de la investigació.   
Es tindran per grups nacionals d'excel·lència aquells l'investigador principal dels quals tinga reconeguts un mínim de 3 trams d'avaluació positiva de l'activitat investigadora per la Comissió Nacional d'Avaluació de l'Activitat Investigadora (CNEAI), o haja finalitzat com a tal un mínim de 3 projectes d'I+D del Pla Nacional o de programes marc de la Unió Europea. La resta dels membres del grup hauran de presentar una mitjana de 2 trams d'avaluació positiva de l'activitat investigadora per la CNEAI o de 2 projectes dels mencionats en el paràgraf anterior com a investigador principal, per al còmput d'esta mitjana també s'inclou a l'investigador principal.   
Es consideraran grups estrangers d'excel·lència els que presenten resultats anàlegs als espanyols.  
En el cas de propostes conjuntes entre grups de diversos organismes d'investigació, serà necessària l'autorització de cada una de les entitats.  
En tots els casos, les propostes seran coordinades per l'investigador responsable d'un dels grups d'excel·lència Prometeu.  
  
Base 3. Formalització de sol·licituds  
L'imprés de sol·licitud anirà acompanyat d'un pla estratègic de desenrotllament de l'ISIC que preveja:  
a) La denominació de l'ISIC, amb el seu acrònim.  
b) El projecte científic cooperatiu per a un desenrotllament quadriennal, en el qual es descriga l'oportunitat de la creació de l'ISIC, així com la viabilitat del seu desenrotllament, les àrees i línies científiques que es pretenen desenrotllar (en investigació, en transferència, en postgrau), les distintes accions i actuacions necessàries per a assolir els objectius proposats, així com una memòria econòmica i pressupost.  
c) El sistema d'avaluació de l'ISIC, amb indicadors i cronograma de seguiment.  
d) Relació de grups que componen la proposta de l'ISIC, amb el detall dels investigadors que s'adscriuen al projecte.  
e) En cas de presentar un pla de formació de postgrau o doctorat internacional, es detallarà la capacitat formativa prèvia que acredite el personal investigador que s'adscriga a l'ISIC.  
f) En cas de projectes d'actuació de col·laboració amb el sector privat, es presentaran els documents que acrediten tant les vinculacions prèvies entre el grup d'investigació i les entitats privades com els compromisos de les actuacions a desenrotllar.  
g) En el cas d'aliances entre distints grups d'excel·lència, s'haurà de justificar els motius d'estes aliances per al desenrotllament dels programes d'investigació de col·laboració.  
h) Currículum dels investigadors dels grups no Prometeu i acreditació del compliment dels requisits de la base 2 mitjançant una resolució de concessió o certificat acreditatiu del responsable de l'entitat.  
  
i) Resum executiu del Pla Estratègic de Desenrotllament de l'ISIC.   
  
Base 4. Termini de presentació  
a) El personal investigador presentarà la seua sol·licitud de l'1 al 30 de setembre de 2011 en els registres dels organismes d'investigació on tinga la seua vinculació funcionarial, estatutària o laboral en el termini de dos mesos a partir de l'endemà al de la publicació de la convocatòria en el DOCV.  
En cas que l'organisme d'investigació no dispose de registre d'entrada, la sol·licitud s'haurà de presentar també en un registre oficial dins del termini indicat.  
b) Finalitzat este termini, els organismes disposen de 10 dies hàbils per a presentar les sol·licituds en qualsevol dels llocs assenyalats en l'article 38.4 de la LRJPAC.  
  
Base 5. Naturalesa i quantia de les ajudes  
Les subvencions podran finançar, totalment o parcialment, el pressupost sol·licitat i la quantia es determinarà en cada cas d'acord amb els criteris d'avaluació i de selecció, durant un període de quatre anys.  
  
Conceptes susceptibles d'ajuda, fins a un màxim de 60.000 euros anuals:  
- personal de gestió i suport a la investigació   
- material fungible  
- viatges, manutenció i allotjament   
- difusió i divulgació de les activitats  
- realització de jornades científiques   
- investigadors doctors invitats   
- altres despeses necessàries per al desenrotllament de les activitats  
Les ajudes concedides, que seran destinades al desenrotllament de les actuacions de col·laboració aprovades, no podran finançar els mateixes despeses que siguen subvencionats pels projectes d'excel·lència vigents de cada un dels grups.  
  
Base 6. Avaluació  
La valoració cientificotècnica de les propostes es durà a terme segons els criteris següents:  
a) Oportunitat i viabilitat de la proposta presentada de creació d'ISIC (20%)  
b) Potencial per a reforçar la seua posició científica en el context internacional (20%)  
c) Potencial de cooperació amb empreses i/o entitats socials per a transferir els resultats del coneixement a la societat (20%)   
d) Qualitat científica dels investigadors adscrits (20%)  
e) Capacitat formativa prèvia del grup i qualitat de la proposta internacional de postgrau o doctorat (20%)   
L'aliança entre grups Prometeu es valorarà amb 10 punts addicionals.  
  
Base 7. Obligacions dels beneficiaris  
Les persones beneficiàries estaran obligades a:   
a) Fer constar en les memòries anuals que es redacten, així com en els treballs i activitats realitzats, el patrocini de la Generalitat.  
b) Difondre els resultats de les investigacions objecte de subvenció.  
c) A confeccionar un logo característic de l'ISIC per a utilitzar-lo en totes les expressions del seu funcionament.  
d) A presentar còpia del contracte del personal de gestió i suport en el termini d'un mes des de la seua firma.  
Addicionalment, un any després de la finalització de l'ajuda es presentarà una memòria amb les accions dutes a terme i els seus resultats. Esta memòria serà avaluada i els seus resultats tinguts en compte per a l'adjudicació de noves sol·licituds d'ajudes convocades per la Generalitat.  
  
Base 8. Justificació de les ajudes   
La justificació de les ajudes es realitzarà d'acord amb el que establix la base 13 d'annex I i per l'import de la subvenció concedida.   
  
Els organismes beneficiaris de les ajudes hauran de justificar la subvenció aportant la documentació següent:  
a) Una memòria amb les accions dutes a terme, els seus resultats i la relació de les despeses subvencionades amb les dites accions.  
b) En cas de difusió, addicionalment s'haurà d'aportar el material gràfic (fullets, tríptics, cartells...) que acredite la realització de l'acció.  
  
c) Programa científic definitiu, fullets, tríptics i cartells.  
d) Publicacions que hagen sigut objecte de l'ajuda.  
En tot cas, haurà de quedar acreditada en la documentació oficial del congrés i publicacions, el patrocini de la Generalitat. L'omissió d'esta obligació suposarà un cas d'incompliment previst en l'apartat 10.3 de l'annex I i podrà ocasionar el reintegrament de les quantitats concedides.